sagorsarker/bangla-wikipedia huggingface dataset:
চালতার টক

ওউ খাট্টা ( ) বা চালতার টক হল একটি মিষ্টি এবং টক চাটনি বা মোরব্বা যা বিশেষ পদ্ধতিতে গুড়ের মধ্যে "ওউ" বা চালতা দিয়ে তৈরি করা হয়। এটি ভারতের ওড়িশা রাজ্যের খাদ্য। এছাড়া পশ্চিমবঙ্গে বসবাসকারী উৎকল ব্রাহ্মণদের মধ্যেও চালতা টক খাদ্য হিসেবে ব্যবহৃত হয়। বেশিরভাগই বর্ষা-পরবর্তী মৌসুমে এই চাটনি খাওয়া হয়। কখনও কখনও ওড়িশার স্থানীয় "ডাল" বা "ডালমায়" "ওউ" বা চালতা" যোগ করা হয়। চালতা একটি ভিটামিন সি সমৃদ্ধ সব্জী। ওড়িয়া ভাষায় চালতাকে ওউ বলে ডাকা হয়। চালতা বা ওউ দিয়ে এই চাটনি তৈরী হয় তাই এর স্থানীয় নাম ওউ খাট্টা।
জনপ্রিয় ওড়িয়া কিংবদন্তি অনুসারে ওউ বা চালতা "গাছ" শুধুমাত্র স্বর্গে পাওয়া যেত। দেবী পার্বতী পানের লতা এবং ওউ গাছকে পৃথিবীতে নিয়ে আসেন ও তারপর থেকে এই গাছের ফলন হয়।
এটি একটি টক স্বাদের ফল। তাই একে সুস্বাদু করে তুলতে একে গুড় বা চিনি দিয়ে রান্না করা হয়। যারা চিনি পছন্দ করেন না তারা এটিকে টক সরিষা এবং রসুন বাটা দিয়ে সাথে লাল মরিচের গুঁড়ো দিয়ে রান্না করেন।
চালতার চাটনি বা ওউ খাট্টা প্রস্তুত করতে হলে প্রথমে চালতা ভালভাবে পরিষ্কার করে শুকিয়ে নিতে হয়। তারপর চালতার সমস্ত পাপড়ি কেটে ফেলতে হয়। এই পাপড়িগুলি কিছুটা পিচ্ছিল তাই সাবধানে না কাটলে হাত কেটে যাওয়ার সম্ভাবনা থাকে। প্রতিটি পাপড়ির উভয় দিক থেকে বাইরের খোসা ছাড়িয়ে নিতে হয়। তারপর উল্লম্বভাবে প্রতিটি খোসা ছাড়ানো পাপড়ি আঙুলের আকারের টুকরো করে কেটে নিতে হবে। তারপর কাটা ওউ, ২ কাপ জল, লবণ, ১/৪ চা চামচ হলুদ গুঁড়া একটি পাত্রে মিশিয়ে মাঝারি আঁচে ওউ টুকরাগুলি ভালভাবে সেদ্ধ হওয়া পর্যন্ত ফুটতে দিতে হবে। ওউ সেদ্ধ হয়ে গেলে আগুন নিভিয়ে রান্না করা সমস্ত ওউয়ের টুকরো সংগ্রহ করে একপাশে রাখতে হবে। এরপর অন্য একটি প্যানে তেল গরম করতে হবে ও তাতে জিরা, সরিষা যোগ করতে হবে। জিরা ও সরিষা বীজ গরম তেলে ফাটতে শুরু করবে। এরপর কারি পাতা, কষা আদা ও লাল মরিচ দিয়ে কয়েক সেকেন্ডের জন্য ভাজতে হবে। এবার রান্না করা ওউ টুকরো, গুড় বা চিনি, ১/৪ চা চামচ হলুদ গুঁড়া, লবণ দিয়ে সবকিছু ভালো করে মেশাতে হবে। গুড় বা চিনি গলতে শুরু করবে আর মাঝে মাঝে নাড়া দিতে হবে। এরপর কোড়ানো নারকেল ও ১ কাপ জল মিশিয়ে দ্রুত নেড়ে দিতে হবে ও ১০ মিনিট অপেক্ষা করতে হবে। চাটনী ঘন না হওয়া পর্যন্ত রান্না করতে হবে। এরপর আঁচ বন্ধ করে কিছু ভাজা লাল লঙ্কা-জিরার গুঁড়া ছিটিয়ে দিতে হবে। সবকিছু হয়ে যাওয়ার পর চাটনীটি ভালভাবে নেড়ে নিতে হবে। ভাপানো ভাতের সাথে এই ওউ খাট্টা বা চালতার টক পরিবেশন করা যায়।
এইচ এম জ্যোতি

হিরিয়ুর মঞ্জুনাথ জ্যোতি (জন্ম ১লা জুলাই ১৯৮৩) একজন ভারতীয় স্প্রিন্টার এবং কমনওয়েলথ গেমসের পদক বিজয়ী। তিনি ১০০ মিটার, ২০০ মিটার এবং ৪×১০০ মিটার রিলে বিভাগে প্রতিদ্বন্দ্বিতা করেন। তিনি এই তিনটি ইভেন্টের প্রতিটিতে একজন জাতীয় চ্যাম্পিয়ন বা প্রাক্তন জাতীয় চ্যাম্পিয়ন, ১০০ মিটার, ২০০ মিটার, এবং ৪×১০০ মিটার রিলেতে যথাক্রমে ১১.৩ (বা ১১.৪৬), ২৩.৪২, এবং ৪৩.৪২ সেকেন্ডের ব্যক্তিগত সেরা সময় সহ। মা হওয়ার জন্য তিন বছর পেশাদার প্রতিযোগিতা থেকে বাইরে থাকার পর, ফিরে এসে এই তিনটি ইভেন্টে তাঁর ব্যক্তিগত সেরা সময় এসেছিল। জ্যোতি কানাড়া ব্যাঙ্কের একজন কর্মচারী, তিনি প্রাক্তন স্প্রিন্টার এস. শ্রীনিবাসকে বিয়ে করেছেন, তিনি তাঁর ব্যক্তিগত কোচও। এশিয়ান গেমসে পদক জিততে চাওয়া সত্ত্বেও, ক্রমাগত অ্যাকিলিস আঘাতের কারণে তিনি স্প্রিন্ট চালিয়ে যেতে পারেননি। তিনি ২০১৭ সালে চেন্নাইয়ের ওপেন ন্যাশানালস-এ স্বর্ণপদক জিতে নিজের খেলোয়াড় জীবনে ইতি টানেন।
১৯৮৩ সালের ১লা জুলাই কর্ণাটকের হিরিউরে ( চিত্রদুর্গার কাছে) জ্যোতি জন্মগ্রহণ করেন। তাঁর পিতার নাম এইচ এন মঞ্জুনাথ এবং মা হলেন থিপ্পাম্মা। তাঁর চার ভাই ও বোন রয়েছেন এবং তিনি পরিবারের দ্বিতীয় কন্যা।
জ্যোতিকে তাঁর বাবা-মা দৃঢ়ভাবে সমর্থন করে গেছেন, তাঁরা তাঁর উচ্চাকাঙ্ক্ষার অর্থায়নের জন্য প্রচুর আর্থিক কষ্টের মধ্য দিয়ে গিয়েছিলেন। তিনি ২০০৪ সাল থেকে তাঁর নিয়োগকর্তা, কানাড়া ব্যাঙ্কের কাছ থেকে স্পনসরশিপ পেয়েছেন এবং ব্যাঙ্গালোরের ভারতীয় অ্যাথলেটিক্স একাডেমি থেকেও স্পনসরশিপ পেয়েছেন।
জ্যোতি প্রাক্তন স্প্রিন্টার এস. শ্রীনিবাসকে বিয়ে করেছিলেন, তিনি জ্যোতির ব্যক্তিগত কোচও। ২০১১ সালে, তিনি পেশাদার প্রতিযোগিতা থেকে সরে আসেন এবং একটি কন্যা সন্তানের জন্ম দেন, যার নাম ধৃতি হাসিনি। জ্যোতি ২০১৪ সালে সিনিয়র ইন্টার-স্টেট মিটে স্প্রিন্টিংয়ে ফিরে আসেন, এবং ২০১৪ কমনওয়েলথ গেমস ও ২০১৪ এশিয়ান গেমসেও অংশগ্রহণ করেছিলেন। তিনি নিজে সাফল্যে সহায়তার সব কৃতিত্ব নিজের স্বামীকে দিয়েছিলেন, ২০১৪ সালে বলেছিলেন যে "এশীয় স্তরে একজন প্রাক্তন পদক বিজয়ী হওয়ায় তিনি আমার সমস্যাগুলি বোঝেন। তাঁর সাহায্যের কারণেই আমি আমার প্রশিক্ষণ পরিচালনা করতে এবং আমার আড়াই বছরের মেয়ের যত্ন নিতে সক্ষম হয়েছি।"
দই বেগুন

দহি বাইগানা বা দই বেগুন হল একটি সুপ্রসিদ্ধ ওড়িয়া খাবার যা বিশেষ করে উৎসবের সময় দই (দই) এবং বেগুন একসাথে মিশিয়ে তৈরি করা হয়। এই খাবারটি পেঁয়াজ এবং রসুন ব্যবহার না করেই তৈরি করা যেতে পারে, বিশেষ করে যখন কিছু শুভ উৎসবে এই রান্না করা হয়, তখন এতে পেঁয়াজ এবং রসুন যোগ করার অনুমতি দেওয়া হয় না। এই রান্নাটি উড়িষ্যার রন্ধনশৈলীর অন্তর্গত একটি সুস্বাদু ও জনপ্রিয় খাবার। উড়ীষ্যার অন্যান্য খাবারের মতোই এই রান্নার খ্যাতি উড়িষ্যা জেলার সীমানার বাইরে পৌছে গেছে। প্রতিবেশি রাজ্য পশ্চিমবঙ্গেও এই পদটি কোথাও কোথাও রান্না করা হয়। 
বেগুন এবং দই ছাড়াও, কেউ উদ্ভিজ্জ তেল বা ঘি, সরিষার বীজ, জিরা ( "জিরা" ), মেথি বীজ ( "মেথি" ), মৌরি বীজ ( "পান মহুরি" ), শুকনো লঙ্কা ( "সুখিলা লঙ্কা মারিচা" ), কারি পাতা ( "ভ্রুশঙ্গ পাত্র" ) ইত্যাদি উপাদান এই রান্নায় ব্যবহার করতে পারেন। মৌরি, আদা, কাঁচা মরিচ, লবণ ও চিনি এই রান্নার মশলা হিসাবে ব্যবহার হয়। 
কাশ্মীরি রন্ধনশৈলীতে দহি বাইগানার কিছু ভিন্ন প্রকরনের রন্ধন প্রক্রিয়া দেখা যা।য় কারণ কাশ্মীরি সংস্করণের থালায় মশলা বাটা এবং প্রচুর লংকা গুঁড়া যোগ করা হয় যা ওড়িয়া রন্ধন শৈলীর থেকে অনেক ভিন্ন। কাশ্মীরি রন্ধনশৈলীতে দই বেগুনের রং ঠিক হলুদ সাদা হয়না। বরং এই প্রকার দই বেগুনের কিছুটা সোনালি বর্ন থাকে।
কাটিয়া ইদা কোয়েলহো

কাটিয়া ইদা কোয়েলহো, যিনি কাটিয়া কোয়েলহো নামে বেশি পরিচিত (জন্ম ১৩ই আগস্ট ১৯৯৯), তিনি হলেন গোয়ার একজন ভারতীয় পেশাদার উইন্ডসার্ফার (বায়ু চালিত জল ক্রীড়া খেলোয়াড়)। তিনি একজন ডিজাইনার এবং চিত্রকরও। কোয়েলহো বর্তমানে ভারতের একমাত্র মহিলা "আইকিউফয়েলার" (ওয়ার্ল্ড সেলিং দ্বারা নির্বাচিত একটি উইন্ডসার্ফিং বিভাগ)। তিনি ২০২২ সালের জুলাই মাসে, থাইল্যান্ডের পাটায়াতে আন্তর্জাতিক উইন্ডসার্ফিং কাপে "আইকিউফয়েল" পদক জিতেছেন, এই পদক জেতার ক্ষেত্রে তিনি হলেন প্রথম ভারতীয়।
ইদা কোয়েলহো ১৯৯৯ সালের ১৩ আগস্ট, গোয়ার কাটিয়াতে জন্মগ্রহণ করেছিলেন, তাঁর পিতা হলেন ভারতের প্রাক্তন জাতীয় উইন্ডসার্ফিং চ্যাম্পিয়ন ডোনাল্ড কোয়েলহো। তিনি ওয়াটার অ্যান্ড বিচ স্পোর্টস প্রমোশন ফোরামের সহযোগিতায় গোয়ায় দ্য গোয়া বিচ স্পোর্টস একাডেমির (জিবিএসএ) উইন্ডসার্ফিং চালু করেছিলেন। ইদার ভাই ডেইন এডগার অ্যাগনেলো কোয়েলহো ও একজন উইন্ডসার্ফিং চ্যাম্পিয়ন। একসাথে তাঁদের বলা হয় কোয়েলহো ভাইবোন।
ইদা ১১ বছর বয়সে উইন্ডসার্ফিং শুরু করেন। তিনি ১৪ বছর বয়সে ২০১৪ গ্রীষ্মকালীন যুব অলিম্পিকে প্রতিদ্বন্দ্বিতা করেন।
তাঁর পুরস্কারের মধ্যে রয়েছে ১০টি জাতীয় স্বর্ণপদক, এবং ২০১৫ সালে টেকনো এশিয়ান ওপেন চ্যাম্পিয়নশিপে ২টি ব্রোঞ্জ। তিনি মিক্সড আরএস: ওয়ান-এ তাঁর ভাই ডেইন এডগার অ্যাগনেলো কোয়েলহোর সঙ্গে টিম ইন্ডিয়া হিসেবে ভারতের প্রতিনিধিত্ব করেছেন।
২০২২ সালের জুলাই মাসে, থাইল্যান্ডের পাটায়ায়, ইদা আন্তর্জাতিক উইন্ডসার্ফিং কাপে ভারতের প্রতিনিধিত্ব করেন - এবং দ্বিতীয় স্থান অর্জন করেন। তিনি প্রথম ভারতীয় হিসেবে আইকিউফয়েল মেডেল জেতেন।
শৌভিক দে সরকার

শৌভিক দে সরকার হলেন বিশ শতকের নব্বই দশকের ভারতীয় বাঙালি কবি, সাহিত্যিক ও অনুবাদক। তিনি তেলুগু সাহিত্যিক 
ওয়াই বি সত্যনারায়ণের " মাই ফাদার বালাইয়া" নামের এক দলিত পরিবারের আত্মকথা-"আমার বাবা বালাইয়া" বাংলায় অনুবাদের জন্য ২০২২ খ্রিস্টাব্দে সাহিত্য অকাদেমি পুরস্কার লাভ করেন। 
শৌভিকের ছোটবেলা কেটেছে রেলওয়ে টাউনশিপ। তিনি আলিপুরদুয়ারের গোবিন্দ হাই স্কুলের শিক্ষক। ইংরাজী বিষয়ে শিক্ষকতার পাশাপাশি নিয়মিত সাহিত্যচর্চা করেন তিনি। মূলত মৌলিক কবিতা ও অনুবাদ সাহিত্যের প্রতি তার প্রবল আকর্ষণ। 
শৌভিক দে সরকারের প্রথম কাব্যগ্রন্থ - "শীত ও বয়সন্ধির হাসপাতাল" প্রকাশিত হয় ১৯৯৫ খ্রিস্টাব্দে। ২০১৩ খ্রিস্টাব্দে প্রকাশিত হয় "দখলসূত্র" জলপাইগুড়ি হতে প্রকাশিত "এখন বাংলা কবিতার কাগজ" উদ্যোগে। তার রচিত মৌলিক কাব্যগ্রন্থ ও অনূদিত উল্লেখযোগ্য গ্রন্থ গুলি হল-
ডুয়ার্সের বহুভাষাভাষী মানুষজনের মিশ্র সংস্কৃতির মধ্যে থেকেও শৌভিক দে সরকার উত্তরবঙ্গে বাংলা সাহিত্যচর্চায় নিয়োজিত আছেন। পত্রপত্রিকার প্রকাশনায় ও বইমেলা সংগঠনের কাজেও যুক্ত থেকে তিনি সাহিত্য সমাবেশ বা উৎসবে নিয়মিতই অংশ নেন। তিনি ২০১৩ খ্রিস্টাব্দে সাহিত্য অকাদেমির 'ইয়ং রাইটার্স মিট' অংশগ্রহণ করেন। ২০১৬ খ্রিস্টাব্দে অংশ নেন 'অনুবাদ-ট্রানশ্লেশন ফেস্টাভ্যাল'-এ। ২০১৯ খ্রিস্টাব্দে 'সঙ্গম হাউস ইন্টারন্যাশনাল রাইটার্স রেসিডেন্সি' সহ বেশ কিছু জাতীয় ও আন্তর্জাতিক সাহিত্য উৎসব ও রেসিডেন্সিতে যোগ দিয়েছেন।
পবিত্র সরকার

ড.পবিত্র সরকার (জন্ম: ২৮ মার্চ, ১৯৩৭) একজন ভারতীয় বাঙালি ভাষাতাত্ত্বিক পণ্ডিত, সাহিত্যিক, নাট্যসমালোচক, শিক্ষাবিদ ও গবেষক। বিভিন্ন বিষয়ে মননশীল প্রবন্ধ রচনার খ্যাতিমান ব্যক্তিত্ব। শিশুসাহিত্যিক, রবীন্দ্র সংগীত শিল্পী ও নাট্যব্যক্তিত্ব হিসাবেও সুপরিচিত তিনি গদ্য রচনার জন্য ২০০০ খ্রিস্টাব্দে পশ্চিমবঙ্গ বাংলা আকাদেমি প্রদত্ত বিদ্যাসাগর পুরস্কার, জাতীয় সংহতির জন্য "ইন্দিরা গান্ধী অ্যাওয়ার্ড ফর ন্যাশনাল ইন্টিগ্রেশন" লাভ করেন। এছাড়াও ২০১৯ খ্রিস্টাব্দে জাপানের তৃতীয় সর্বোচ্চ নাগরিক সম্মান 'দ্য অর্ডার অফ দ্য রাইজিং সান, গোল্ড অ্যান্ড সিলভার রেজ' শিরোপায় সম্মানিত হন। 
অধ্যপক ড. পবিত্র সরকারের জন্ম ১৯৩৭ খ্রিস্টাব্দের ২৮ মার্চ ব্রিটিশ ভারতের অধুনা বাংলাদেশের তৎকালীন ঢাকা জেলার সাভারের ধামরাই নিকট বলিহারপুর গ্রামে এক মাহিষ্য পরিবারে। স্বাধীনতা লাভ ও দেশভাগের পর ১৯৪৭ খ্রিস্টাব্দে ছিন্নমূল হয়ে কলকাতায় আসেন। উচ্চ শিক্ষা কলকাতা শহরেই। তিনি কলকাতা বিশ্ববিদ্যালয়ের অন্যতম মেধাবী ও সেরা শিক্ষার্থী ছিলেন। তিনি স্নাতক ও স্নাতকোত্তর উভয় পরীক্ষায় সর্বোচ্চ স্থান অর্জন করেন। স্নাতকোত্তর ডিগ্রি লাভের পর কিছুদিন তিনি কলকাতার বঙ্গবাসী কলেজে শিক্ষকতা করেন। পরে ১৯৬৩ খ্রিস্টাব্দ হতে ১৯৬৯ খ্রিস্টাব্দ পর্যন্ত তিনি যাদবপুর বিশ্ববিদ্যালয়ে প্রভাষক পদে অধ্যাপনা করেন। ১৯৬৯ খ্রিস্টাব্দে বিশ্ববিদ্যালয়ের ফুলব্রাইট স্কলারশিপ নিয়ে মার্কিন যুক্তরাষ্ট্রে যান। শিকাগো বিশ্ববিদ্যালয়ের স্নাতকোত্তর ডিগ্রি লাভের পর ভাষাবিজ্ঞানের উপর গবেষণা করে পিএইচডি ডিগ্রি অর্জন করেন। শেষের দুবছর ১৯৭৫ খ্রিস্টাব্দ পর্যন্ত তিনি মিনেসোটা বিশ্ববিদ্যালয়ে অধ্যাপনা করেন।
দেশে ফিরে পুনরায় যাদবপুর বিশ্ববিদ্যালয়ে যোগ দেন। পদোন্নতির পর তিনি ১৯৯০ খ্রিস্টাব্দ হতে টানা সাত বৎসর রবীন্দ্রভারতী বিশ্ববিদ্যালয়ের উপাচার্য পদে ছিলেন। পরবর্তীতে তিনি ওয়েস্ট বেঙ্গল স্টেট কাউন্সিল অফ হায়ার এডুকেশন তথা পশ্চিমবঙ্গ উচ্চ শিক্ষা সংসদের সহ-সভাপতি হন। ২০০৩ খ্রিস্টাব্দে অবসর গ্রহণ করেন। অধ্যাপক সরকার বাংলা ও ইংরেজিতে শতাধিক গ্রন্থ রচনা করেছেন। তিনি দেশের বিভিন্ন সাহিত্য ও সংস্কৃতির প্রতিষ্ঠানের সঙ্গে ঘনিষ্ঠভাবে যুক্ত আছেন। তার রচিত সম্পাদিত উল্লেখযোগ্য গ্রন্থগুলি হল-
অনিতা দেবী

অনিতা দেবী (জন্ম ১৬ই এপ্রিল ১৯৮৪) পালওয়াল, হরিয়ানার একজন ভারতীয় ক্রীড়া শুটার। ২০১১ থেকে ২০১৯ সাল পর্যন্ত, তিনি জাতীয় পর্যায়ে বেশ কিছু পদক জিতেছিলেন, তার মধ্যে আছে ২০১৩ সালে বার্ষিক জাতীয় লোডা চ্যাম্পিয়নশিপে সোনার লোডা জয়।
এছাড়াও ২০১৬ সালে হ্যানোভারে অনুষ্ঠিত আন্তর্জাতিকে অনিতা ১০ মিটার এয়ার পিস্তল (দলগত ইভেন্ট) জিতেছিলেন এবং ২৫ মিটার এয়ার পিস্তলে (দলগত ইভেন্ট) একটি ব্রোঞ্জ জিতেছিলেন। তিনি হরিয়ানা পুলিশে হেড কনস্টেবল হিসেবে কর্মরত।
অনিতার জন্ম হরিয়ানার পালওয়াল জেলার লালপড়া গ্রামে। তাঁর বাবা একজন কুস্তিগির হওয়ায়, তাঁকে একই খেলায় এগিয়ে নিয়ে যেতে চেয়েছিলেন। কিন্তু অনিতা কুস্তিতে আগ্রহী ছিলেন না।
২০০৮ সালে, অনিতা হরিয়ানা পুলিশে কনস্টেবল হিসেবে যোগদান করেন। এর পর অনিতার শ্যুটিংয়ে আগ্রহ তৈরি হয়। শ্যুটিং অনুশীলনের জন্য অনিতাকে তাঁর বিভাগ থেকে বিশেষ অনুমতি নিতে হয়েছিল। তিনি কুরুক্ষেত্রের গুরুকুল রেঞ্জে প্রশিক্ষণ শুরু করেন। ২০১৩ সালে, তিনি অল ইন্ডিয়া পুলিশ চ্যাম্পিয়নশিপে তিনটি স্বর্ণপদক জিতেছিলেন। খেলতে গিয়ে পুলিশের কাজ থেকে দূরে থাকার কারণে, তিনি পুলিশে বিভাগীয় চাপের সম্মুখীন হতে শুরু করেন। শ্যুটিং এবং চাকরির মধ্যে যে কোন একটিকে বেছে নেওয়ার জন্য তাঁর ওপর চাপ সৃষ্টি হয়। তিনি পদত্যাগ করার এবং খেলা চালিয়ে যাওয়ার সিদ্ধান্ত নিয়েছিলেন। তবে হরিয়ানা পুলিশ তাঁর পদত্যাগ প্রত্যাখ্যান গ্রহণ করেনি। দেবী ২০১১ থেকে ২০১৯ সাল পর্যন্ত জাতীয় স্তরে পদক জিতেছেন।
ভারতের দ্রুতগামী বাস পরিবহন ব্যবস্থাগুলির তালিকা

দ্রুতগামী বাস পরিবহন ব্যবস্থা হল এক বাসভিত্তিক পরিবহন ব্যবস্থা, যা সাধারণ বাস ব্যবস্থার তুলনায় উন্নত হয়। ভারতে এরকম বহু দ্রুতগামী বাস পরিবহন ব্যবস্থা বর্তমান।
মেট্রো নিও () হল একধরনের দ্রুতগামী বাস পরিবহন ব্যবস্থা যেখানে বিদ্যুৎ সরবরাহের জন্য ট্রলিবাসের মত ওভারহেড লাইন ব্যবহৃত হয়, কিন্তু এটি ট্রলিবাসের তুলনায় উচ্চ ক্ষমতাসম্পন্ন।
হেলেন সুজম্যান

হেলেন সুজম্যান, ওএমসিজি, ডিবিই (; জন্ম: গাভ্রন্‌স্কি; ৭ নভেম্বর ১৯১৭ - ১ জানুয়ারি ২০০৯) একজন দক্ষিণ আফ্রিকান বর্ণ-বৈষম্যমূলক পৃথকীকরণের বিরোধী সক্রিয়কর্মী ও রাজনীতিবিদ ছিলেন। তিনি বর্ণ-বৈষম্যমূলক পৃথকীকরণের চরম সময়ে দক্ষিণ আফ্রিকার ন্যাশনাল পার্টির নিয়ন্ত্রণাধীন সংসদে ৩৬ বছর উদারপন্থী ও মধ্য-বামপন্থী বিরোধী দলের প্রতিনিধিত্ব করেন।
তার সংগঠিত সম্মেলন থেকে ১৯৫৯ সালে প্রগ্রেসিভ পার্টি প্রতিষ্ঠিত হয় এবং ১৬০ সদস্য-বিশিষ্ট সংসদে তিনি ১৩ বছর একমাত্র সংসদ সদস্য ছিলেন। তিনি দক্ষিণ আফ্রিকান সংসদে ধারাবাহিকভাবে ও দ্ব্যর্থহীনভাবে সকল বর্ণ-বৈষম্যমূলক পৃথকীকরণ আইনের বিরোধিতা করা একমাত্র সদস্য ছিলেন।
সুজম্যান নেলসন ম্যান্ডেলার বিপ্লবী নীতি সম্পর্কে তার আপত্তি থাকা সত্ত্বেও ম্যান্ডেলাসহ নিষিদ্ধ আফ্রিকান ন্যাশনাল কংগ্রেসের সদস্যদের কারাগারের অবস্থার উন্নতিতে সহায়ক ভূমিকা পালন করেন এবং সরকারী সেন্সরশিপ এড়াতে এবং বর্ণবৈষম্যের অপব্যবহার সম্পর্কে গণমাধ্যমকে তথ্য দেওয়ার জন্য তার সংসদীয় বিশেষাধিকার ব্যবহার করার জন্যও পরিচিত ছিলেন। বর্ণবৈষম্য প্রতিরোধে অবদানের জন্য তিনি দুবার শান্তিতে নোবেল পুরস্কারের জন্য মনোনীত হন।
সুজম্যান ১৯১৭ সালের ৭ই নভেম্বর জোহানেসবার্গ শহরের অদূরে অবস্থিত ছোট খনি উত্তোলনকারী শহর জার্মিস্টনে জন্মগ্রহণ করেন। তার জন্মনাম হেলেন গাভ্রন্‌স্কি। তার পিতা স্যামুয়েল গাভ্রন্‌স্কি ও মাতা ফ্রিদা দক্ষিণ আফ্রিকায় লিথুয়ানীয় ইহুদি অভিবাসী ছিলেন। তার জন্মের কিছুক্ষণ পর তার মাতা মারা যান।
সুজম্যান ১৯৩৩ সালে জোহানেসবার্গের পার্কটাউন কনভেন্ট থেকে মেট্রিকুলেশন পাশ করেন। তিনি ভিটভাটারস্র্যান্ট বিশ্ববিদ্যালয়ে বাণিজ্য বিষয়ে ভর্তি হন। ১৯ বছর বয়সে তিনি ৩৩ বছর বয়সী প্রখ্যাত ডাক্তার মোজেস সুজম্যানকে বিয়ে করেন। তাদের দুই কন্যা ছিল। তিনি ১৯৪১ সালে অর্থনীতি ও অর্থনৈতিক ইতিহাস নিয়ে স্নাতক সম্পন্ন করতে পুনরায় বিশ্ববিদ্যালয়ে ভর্তি হন। স্নাতক সম্পন্ন করার পর তিনি গভর্নর জেনারেলের যুদ্ধ তহবিলে কাজ করেন এবং ওয়ার সাপ্লাই বোর্ডের পরিসংখ্যানবিদ হিসেব কাজ করেন। ১৯৪৫ সালে তিনি ভিটভাটারস্র্যান্ট বিশ্ববিদ্যালয়ের অর্থনৈতিক ইতিহাস বিভাগের প্রভাষক হিসেবে যোগ দেন।
সুজম্যান অক্সফোর্ড, কেমব্রিজ, হার্ভার্ড, ও ইয়েল বিশ্ববিদ্যালয়-সহ বিশ্বের বিভিন্ন বিশ্ববিদ্যালয় থেকে ২৭টি সম্মানসূচক ডক্টরেট ডিগ্রি অর্জন করেছেন। তিনি দুইবার শান্তিতে নোবেল পুরস্কারের জন্য মনোনীত হন এবং বিশ্বের বিভিন্ন ধর্মী ও মানবাধিকার সংস্থা থেকে অসংখ্য পুরস্কার অর্জন করেন। দক্ষিণ আফ্রিকার সাবেক রানী দ্বিতীয় এলিজাবেথ ১৯৮৯ সালে তাকে অর্ডার অব দ্য ব্রিটিশ এম্পায়ারের সম্মানসূচক ডেম কমান্ডারে ভূষিত করেন।
১৯৮৭ সালে কিংস্টন আপ হাল তাকে ফ্রিডম অব দ্য সিটি হিসেবে ভূষিত করে। ১৯৯৭ সালে নেলসন ম্যান্ডেলা তাকে অর্ডার ফর মেরিটোরিয়াস সার্ভিস, ক্লাস ওয়ান, গোল্ডে ভূষিত করেন। "গ্রেট সাউথ আফ্রিকান্স" টেলিভিশন ধারাবাহিকের ভোটে তাকে ২৪তম সেরা দক্ষিণ আফ্রিকান হিসেবে নির্বাচিত হন।
২০০৮ সালে তিনি আমেরিকান ফিলোসফিক্যাল সোসাইটির সদস্য হিসেবে নির্বাচিত হন। ২০১১ সালের মার্চ মাসে লাইবেরিয়া সুজম্যানের সম্মানে ডাকটিকেট প্রকাশ করে এবং তাকে আফ্রিকার অন্যতম কিংবদন্তি বীর হিসেবে আখ্যায়িত করে।
সুজম্যান ২০০৯ সালের ১লা জানুয়ারি ৯১ বছর বয়সে মৃত্যুবরণ করেন। নেলসন ম্যান্ডেলা ফাউন্ডেশনের প্রধান নির্বাহীন আখমাত ড্যাঙ্গর বলেন সুজম্যান "একজন মহান দেশপ্রেমিক ও বর্ণবৈষম্যের বিরুদ্ধে নির্ভীক যোদ্ধা ছিলেন।" তার সম্মানে দক্ষিণ আফ্রিকায় পতাকা অর্ধ-নমিত ছিল।
বিউটি লাচ্ছি ও ফালুদা

বিউটি লাচ্ছি ও ফালুদা হলো একটি দোকান। এটি ব্রিটিশ ভারতের বেঙ্গল প্রেসিডেন্সির ঢাকায় (বর্তমানে ঢাকা, বাংলাদেশ) ১৫ জুন ১৯২২ সালে প্রতিষ্ঠিত হয়েছিলো। আবদুল আজিজ লাচ্ছি ও লেবুর শরবত বিক্রির উদ্দেশ্যে এটি খুলেছিলেন।
১৯২২ সালে বিউটি লাচ্ছি ও ফালুদা প্রতিষ্ঠিত হয়। ভারত বিভাজনের পর আবদুল আজিজ প্রতিষ্ঠাতা হিসেবে ঢাকার ৩০/১ জনসন রোডে অস্থায়ী দোকানটি স্থানান্তর করেন। প্রতিষ্ঠাতার মৃত্যুর পর তার পুত্র মোহাম্মদ আবদুল গাফফার পরবর্তী মালিক হন। ২০০০ সালে ফালুদা ও পাঁচ বছর পরে আরও কিছু খাবার যুক্ত করা হয়। মোহাম্মদ আবদুল গাফফারের পর তার দুই ছেলে মোহাম্মদ মানিক হোসেন ও জাবেদ হোসেন মালিক হয়। কোভিড-১৯ মহামারীর কারণে, বিউটি লাচ্ছি ও ফালুদা ২৬ মার্চ ২০২০ তারিখে বন্ধ হয়ে যায়। এরপর জুন মাসে এটি চালু হলেও গ্রাহকের অভাবে আবার বন্ধ হয়ে যায়। এরপর সেপ্টেম্বরের দিকে পুনরায় খুলে দেওয়া হয়।
জনসন রোডে অবস্থিত এর আসল দোকানের সাথে নাজিরাবাজার ও লালবাগ থানায় তারা আরও দুটি শাখা খুলেছিলো। বর্তমানে শুধুমাত্র জনসন রোড ও নাজিরাবাজারের শাখাটি খোলা আছে।
এটি মিষ্টি লাচ্ছি, লবণাক্ত লাচ্ছি, ফালুদা ও লেবুর শরবত সহ পাঁচটি খাবার বিক্রি করে। এর লেবুর শরবত হলো দোকানের সবচেয়ে জনপ্রিয় পণ্য, এটি লেবু, বরফ, চিনি ও লবণ দিয়ে তৈরি করা হয়। এর নাজিরাবাজার শাখায় বিরিয়ানি বিক্রি করা হয়ে থাকে।
চাঁদ কৌর

চাঁদ কৌর (১৮০২ - ১১ জুন ১৮৪২) ছিলেন শিখ সাম্রাজ্যের চতুর্থ শাসক, যাকে ২ ডিসেম্বর ১৮৪০-এ মালিকা মুকাদ্দিসা হিসাবে ঘোষণা করা হয়েছিল। 
চাঁদ কৌর ১৮০২ সালে পাঞ্জাবের গুরুদাসপুর জেলার ফতেহগড় চুরিয়ানে একটি জাট শিখ সান্ধু পরিবারে জন্মগ্রহণ করেন। তার পিতা ছিলেন কানহাইয়া মিসলের প্রধান সরদার জাইমাল সিং। 
১৮১২ সালের ফেব্রুয়ারিতে যখন তার মাত্র দশ বছর বয়স তখন তার সাথে মহারাজা রঞ্জিত সিংয়ের বড় ছেলে কুনওয়ার খড়ক সিং -এর বিবাহ সম্পন্ন হয়। ১৮১৬ সালে, মহারাজা রঞ্জিত সিং আনুষ্ঠানিকভাবে খড়ক সিংকে তার উত্তরাধিকারী হিসাবে ঘোষণা করেন এবং তাকে "টিক্কা কানওয়ার" ( যুবরাজ ) পদে অভিষিক্ত করেন এবং চাঁদ কৌরকে "টিক্কা রানী সাহিবা" (যুবরানী) পদে আসীন করান। 
তাদের পুত্র, নৌ নিহাল সিং, ২৩ ফেব্রুয়ারি ১৮২১ সালে জন্মগ্রহণ করেন এবং ১৮৩৭ সালের মার্চ মাসে তিনি শাম সিং আটারিওয়ালার কন্যা বিবি নানকি কৌর সাহিবাকে বিয়ে করেন। নৌ নিহাল সিংকে ছিলেন তাদের একমাত্র পুত্র যিনি পাঞ্জাবের সিংহাসনে উত্তরাধিকারসূত্রে আসীন হন।
তার স্বামীর শাসনকালে তিনি শিখ সাম্রাজ্যের রানী এবং তার স্বামীর সহধর্মিণী এই উভয় দ্বায়িত্ব সুচারুরূপে পালন করেছিলেন। তার ছেলে সিংহাসনে আরোহণ করলে রাজমাতা পদে অভিষিক্ত হন।
তার স্বামী খড়ক সিং এবং পুত্র নৌ নিহাল সিং উভয়ের মৃত্যুর পর, তিনি নৌ নিহাল সিং এবং তার গর্ভবতী বিধবা সাহিব কৌরের অনাগত সন্তানের জন্য নিজেকে রাজ্যের শাসক হিসেবে ঘোষণা করেন। যখন সাহেব কৌর একটি মৃত পুত্রের জন্ম দেন এবং প্রতিদ্বন্দ্বী শের সিং লাহোরে একটি সফল আক্রমণের নেতৃত্ব দেন, তখন তিনি তার দাবি পরিত্যাগ করেন । পরে ১৮৪২ সালের ১১ জুন তাকে তার চাকরদের হাত দিয়ে হত্যা করা হয়
বৈজা বাই

বৈজা বাই ( বাজা বাই এবং বাইজা বাই নামেও পরিচিত) ছিলেন একজন সিন্ধিয়া মহারানি এবং তেজারতি ব্যবসায়ী। তিনি দৌলত রাও সিন্ধিয়ার তৃতীয় স্ত্রী, তিনি তাঁর স্বামীর মৃত্যুর পর সিন্ধিয়া রাজ্যের শাসন প্রক্রিয়ায় যোগ দেন এবং ১৮২৭ থেকে ১৮৩৩ সাল অবধি শাসন করেন। তিনি ছিলেন ইস্ট ইন্ডিয়া কোম্পানির একজন বিশিষ্ট প্রতিপক্ষ। তাই তাকে ক্ষমতা থেকে অপসারিত করা হয় এবং তার দত্তক পুত্র জানকোজি রাও সিন্ধিয়া দ্বিতীয়কে সিংহাসনে বসানো হয়।
বৈজা বাই ১৭৮৪ সালে কাগালে জন্মগ্রহণ করেন। তার পিতামাতা ছিলেন সুন্দরাবাই এবং সখারাম ঘাটগে (১৭৫০-১৮০৯)। কাগলের "সার্জেরাও দেশমুখ", ছিলেন কোলহাপুরের ভোঁসলে শাসকদের অধীনস্থ আভিজাত্যের সদস্য। ১৭৯৮ সালের ফেব্রুয়ারিতে পুনাতে, ১৪ বছর বয়সে, বৈজা বাই গোয়ালিয়রের শাসক দৌলত রাও সিন্ধিয়ার সাথে বিবাহ বন্ধনে আবদ্ধ হন এবং তাঁর প্রিয় স্ত্রী হয়ে ওঠেন। বৈজা বাই এবং দৌলত রাও বেশ কয়েকটি সন্তানের জন্ম দেন। 
তিনি একজন চমত্কার ঘোড়সওয়ার হিসাবে পরিচিত ছিলেন। তাকে তলোয়ার এবং বর্শা ইত্যাদি হাতিয়ার ও যুদ্ধ করার প্রশিক্ষণ দেওয়া হয়েছিল। তিনি ব্রিটিশদের সাথে মারাঠা যুদ্ধের সময় তার স্বামীর সাথে ছিলেন এবং অ্যাসায়ের যুদ্ধে ওয়েলিংটনের ভবিষ্যত ডিউক আর্থার ওয়েলেসলির বিরুদ্ধে লড়াই করেছিলেন। 
সিন্ধিয়া প্রশাসনিক ও রাষ্ট্রীয় বিষয়ে সাহায্যের জন্য বৈজা বাইয়ের উপর নির্ভর ছিলেন। প্রধান রাজপুত রাজ্য ধ্বংস করা উচিত নয়, এই বিশ্বাসের ভিত্তিতে তিনি সিন্ধিয়াদের উদয়পুর রাজ্যে দখল করার সিদ্ধান্তের বিরুদ্ধে ছিলেন। 
তিনি সিন্ধিয়া আদালতে তার আত্মীয়দের উচ্চ পদে নিযুক্ত করেন। সখারামকে "গোয়ালিয়রের" দেওয়ান করা হয়। তিনি ব্রিটিশ বিরোধী মনোভাব পোষণ করতেন বলে জানা গেছে, যা তার এবং রাজার মধ্যে ঝামেলার সৃষ্টি করেছিল। দ্বিতীয় অ্যাংলো-মারাঠা যুদ্ধে সিন্ধিয়ার পরাজয়ের পরে, ইস্ট ইন্ডিয়া কোম্পানির সাথে স্বাক্ষরিত একটি চুক্তি তাকে গোয়ালিয়রের যে কোনো শাসন সংক্রান্ত ভূমিকা থেকে বিচ্যুত করে। একই চুক্তির শর্ত অনুসারে, বাইজা বাইকে বার্ষিক ২০০,০০০ টাকার "জায়গির" দেওয়া হয়েছিল। যাইহোক, তথ্য অনু্যায়ী জানা গেছে যে হয়েছে যে তার স্বামী তার জন্য এই তহবিলগুলি বরাদ্দ করেছেন। ১৮১৩ সালে তার ভাই হিন্দুরাও জয়সিংহরাও ঘাটগেকে গোয়ালিয়রের দেওয়ান করা হয় এবং ১৮১৬ সালে তার কাকা বাবাজি পাটাঙ্করকে এই পদের প্রস্তাব দেওয়া হয়। 
বৈজা বাই তার ছোট বেলায় তার পিতার ব্রিটিশ বিরোধী মনোভাব থেকে প্রভাবিত হয়েছিলেন বলে মনে করা হয়। পিন্ডারীদের বিরুদ্ধে ব্রিটিশ অভিযানের সময়, তিনি তার স্বামীকে পেশওয়া দ্বিতীয় বাজি রাওকে সমর্থন করার জন্য অনুরোধ করেছিলেন। দৌলত রাও যখন ব্রিটিশদের দাবির কাছে নতি স্বীকার করেন, তখন তিনি তাকে ভীরুতার অভিযোগ এনে সংক্ষিপ্ত সময়ের জন্য ছেড়ে দেন। তিনি ব্রিটিশদের কাছে আজমিরের সিন্ধিয়া আত্মসমর্পণের তীব্র বিরোধী ছিলেন। 
১৮০৯ সাল নাগাদ, সার্জেরাও সখারাম ঘাটগে নিজেকে সিন্ধিয়া রাজদরবারের ক্ষমতার বৃত্তে ফিরিয়ে আনতে সক্ষম হন যদিও তিনি তখন জনপ্রিয় ছিলেননা। গোয়ালিয়রের সুবাহদার দেবা গাওয়ালি সহ তাঁর বেশ কিছু প্রতিদ্বন্দ্বী ছিল। ১৮০৯ সালে, দৌলত রাওয়ের সাথে বিবাদের কারণে সখারাম ঘাটগেকে হত্যা করা হয়। বৈজা বাই গাওয়ালিকে অপরাধে প্ররোচিত করার জন্য সন্দেহ করেছিলেন এবং সেকারনে দৌলত রাও তাকে তার পদ থেকে বরখাস্ত করেন। ১৮১২ সালে তাকে হত্যা করা হয়।
দাতার কৌর

মহারানী দাতার কৌর (জন্ম বিবি রাজ কৌর নাকাই ; (১৭৮৪ – ২০ জুন ১৮৩৮) ছিলেন শিখ সাম্রাজ্যের প্রতিষ্ঠাতা মহারাজা রঞ্জিত সিংয়ের রানী এবং সহধর্মিণী, এছাড়াও তিনি শিখ সাম্রাজ্যের উত্তরসূরি মহারাজা খড়ক সিং -এর মাতা ছিলেন। বিবি রাজ কৌর বাহেরওয়াল কালানে শাসক নাকাই সর্দারদের পরিবারে জন্মগ্রহণ করেন। নাকাই মিসল রাজ্য সান্ধু জাটদের দ্বারা প্রতিষ্ঠিত হয়েছিল। তার পিতা ও মাতা ছিলেন যথাক্রমে নাকাই মিসলের তৃতীয় শাসক সর্দার রণ সিং নাকাই এবং সর্দারনি কারমো কৌর। রাজ কৌর ছিলেন তাদের সর্বকনিষ্ঠ এবং একমাত্র কন্যা। সর্দার রণ সিং নাকাই, সর্দার নাথা সিং (মৃত্যু ১৭৬৮) -এর নাতনী ছিলেন কিংবদন্তি হীরা সিং সান্ধু (১৭০৬-১৭৬৭) -এর ভাই। ১৭৪৮ সালে নাকাই মিসলের রাজত্বের প্রতিষ্ঠা হয়। তার তিন বড় ভাই ছিলেন সর্দার ভগবান সিং যিনি নাকাই মিসলের চতুর্থ শাসক ছিলেন, সর্দার জ্ঞান সিং যিনি নাকাইস এবং খাজান সিং যিনি পঞ্চম প্রধান হন।
দাতার কৌর শৈশবে রঞ্জিত সিংয়ের বাগ্দত্তা ছিলেন। জ্ঞান সিং, রাজ কৌর এবং রঞ্জিত সিংয়ের বিবাহের জন্য সম্মত হন এবং ১৭৯২ সালে এই দম্পতি বিবাহবন্ধনে আবদ্ধ হন। ১৭৯৭ সালে ১৬ বছর বয়সী রঞ্জিত সিংয়ের সাথে মুকলাওয়ার সময় দাতার কৌরের বয়স ছিল মাত্র ১২। এই বিয়ে ছিল শুকেরচাকিয়া মিসল ও নাকাই মিসলের প্রথম রাজনৈতিক জোট। দম্পতি প্রাপ্তবয়স্ক না হওয়ায় আনন্দ করজ পদ্ধতিতে তাদের বাগদান হয়েছিল। রাজনৈতিক কারণে রঞ্জিত সিং বেশ কয়েকবার বিয়ে করলেও দাতার কৌর তার প্রিয় এবং সবচেয়ে সম্মানিত স্ত্রী ছিলেন। তিনি তাকে আদর করে "মাই নাকাইন" বলে সম্বোধন করতেন।
১৮০১ সালে, তিনি রঞ্জিত সিংয়ের উত্তরাধিকারী খড়ক সিংকে জন্ম দেন। তিনি রাজ্যের শাসন বিষয়ে বিশেষ আগ্রহ দেখাতেন এবং মুলতানের যুদ্ধের সময় (১৮১৮) তার পুত্র খড়ক সিং-এর সাথে তিনিও সেনার নেতৃত্ব দেন দেন। তিনি ছিলেন মহারাজা নৌ নিহাল সিং (১৮২১-১৮৪০) এর ঠাকুমা এবং সর্দার কাহান সিং নাকাইয়ের পিসি। দাতার কৌর ১৮৩৮ সালের ২০ জুন শেখুপুরায় তার হাভেলিতে মারা যান।
তার সমাধি রাজকীয় বাগানে অবস্থিত ছিল যা বর্তমানে ইসলামিয়া কলেজ, সিভিল লাইনস, লাহোর মাঠের অংশ।
অশুদ্ধতা

অশুদ্ধতা (, ) একটি শব্দ যা প্রায়শই হিন্দুদের দ্বারা ব্যবহৃত হয়, যার অর্থ আচারিক অপবিত্রতা বা অশুচিতা। হিন্দুরা পবিত্রতা ও অপবিত্রতার দ্বৈততায় বিশ্বাস করে। তারা মনে করে যে মানুষ শুদ্ধ ও অপবিত্র এবং তারা বুঝতে পারে যে ব্যক্তি সম্পূর্ণরূপে এক বা অন্য হতে পারে না। যদিও অপবিত্রতার নেতিবাচক অর্থ রয়েছে, “অশুদ্ধতাকে দৈনন্দিন জীবনের অংশ বলে মনে করা হয় এবং সমস্ত মানুষ আপেক্ষিক বিশুদ্ধতা এবং আপেক্ষিক অশুদ্ধতা এর মধ্যে বিকল্প করে। তাই অপবিত্রতা যতটা সম্ভব এড়িয়ে চলাই উত্তম।
ছুয়াছুয়ি অশুদ্ধতার একটি রূপ। এটিকে "পারস্পরিক স্পর্শ" হিসাবে সংজ্ঞায়িত করা যেতে পারে, যা মূলত দুই ব্যক্তির মধ্যে যোগাযোগের যে কোনও রূপ তা ইচ্ছাকৃত বা অনিচ্ছাকৃত। দু'জন মানুষের মধ্যে যোগাযোগ হিসাবে সংজ্ঞায়িত করা ছাড়াও, ছুয়াছুয়িও ঘটে যখন "দুইজন ব্যক্তি একই সময়ে বস্তুকে স্পর্শ করে...অথবা যখন একই সময়ে দুজন ব্যক্তি একই বেঞ্চে বা মাদুরে বসে"। যদিও আপাতদৃষ্টিতে অনিবার্য, হিন্দুরা "পারস্পরিক স্পর্শ" এর মাধ্যমে অপবিত্র হওয়ার পথ খুঁজে পেয়েছে - তারা কেবল যোগাযোগ এড়িয়ে চলে। যদি একজন ব্যক্তির এমন কিছুর প্রয়োজন হয় যা অন্য ব্যক্তির কাছে থাকে, তবে বস্তুটি সরাসরি প্রয়োজনের ব্যক্তির কাছে হস্তান্তর করার পরিবর্তে, তারা "জিনিস মাটিতে রাখে যাতে অন্যটি তুলে নেয়" বা অন্যের হাতে ফেলে দেয়।
এটো অশুদ্ধতার আরেকটি রূপ। এটিকে "একটি শব্দ যা বিশেষভাবে খাদ্য দফাগুলিকে বোঝায় যেগুলি যারা রান্না, পরিচালনা ও খেয়েছে তাদের পদার্থের সাথে খুব বেশি মিশে গেছে"। ঘনিষ্ঠ পরিবারের সদস্যদের জন্য অন্যের এটো খাবার খাওয়া গ্রহণযোগ্য, তবে এমন কিছু সম্পর্ক রয়েছে যা একতরফা। উদাহরণস্বরূপ, একজন চাকর একজন নিয়োগকর্তার এটো খাবার খেতে পারেন, কিন্তু নিয়োগকর্তা চাকরের ইটো খাবার খেতে পারেন না। এর কারণ হল একজন নিয়োগকর্তা একজন চাকরের চেয়ে উচ্চ মর্যাদার অধিকারী এবং চাকরের নিম্ন মর্যাদা দ্বারা কলুষিত হতে চান না।
আওজাঈ মাজহাব

আওজাঈ মাজহাব ( ) ছিল অষ্টম শতাব্দীতে সুন্নি ইসলামের ফিকাহ বা ধর্মীয় আইনের একটি মাযহাব। এর ইমাম ছিলেন আব্দুর রহমান আওজাঈ। এটি ইসলামের অপর চারটি মাজহাবের মত প্রসিদ্ধ লাভ করেনি এবং তাঁর ছাত্রদের হাতে এটি সংরক্ষিত হয়নি।
ইমাম আওজাঈ একজন ফকীহ, মুহাদ্দিস, তাবেয়ী ও শাম অঞ্চলের একজন ইমাম ছিলেন। এছাড়াও তিনি বৈরুত, মরক্কো ও আন্দালুসের ইমাম হিসেবে পরিচিত ছিলেন। তিনি মাত্র তেরো বছর বয়সে ফতোয়া প্রদান করা শুরু করেন। ধীরে ধীরে তাঁর অনুসারী বৃদ্ধি পেতে থাকে এবং তাঁর অভিমতগুলি একটি স্বতন্ত্র মাজহাবে রূপান্তরিত হতে শুরু করে। তারপরে তা শাম অঞ্চল ছাপিয়ে মাগরেব ও আন্দালুসে ছড়িয়ে পড়ে।
উমাইয়াদের বিজয় এবং বারবার বিদ্রোহের পর থেকে মরক্কো ও পশ্চিম আলজেরীয় শাসক রাজবংশ, যেমন মাগরাওয়া এবং তৌদগার আমিরাত– ইবাদি রুস্তমীয় রাজবংশ দ্বারা গৃহীত খারিজি মাযহাব অনুসরণ করে। তিউনিসিয়া ও আন্দালুস বাদে মালিকি মাজহাব শুধু মুরাবিতুন রাজবংশের উত্থানের পরে এই অঞ্চলে প্রতিষ্ঠিত হয়েছিল।
তারপর আল-হাকাম প্রথমের শাসনামলে, মালিক ইবনে আনাস এবং আল-মদীনাবাসীর মতামত অনুসারে সরকারী ফতোয়াগুলি প্রদান ও পরিবর্তন করা হয়েছিল। এটি আল-হাকামের মতামত এবং পছন্দের কারণে হয়েছিল, যা তিনি কিছু রাজনৈতিক সুবিধার কারণে দেখেছিলেন। বেশিরভাগই মনে করেন যে এটি আল-আন্দালুসের আলেমদের মদিনায় ভ্রমণের কারণে হয়েছিল, তারপর যখন তারা ফিরে আসেন তারা মালিকের শ্রেষ্ঠত্ব, তার বিস্তৃত জ্ঞান এবং মহান স্থানের কথা বলেন, তাই তারা তাকে সম্মান করেন এবং তার মাযহাবকে অগ্রাধিকার দেন। অন্যরা বলেন যে ইমাম মালিক আল-আন্দালুসের কিছু লোককে তাদের অঞ্চলের শাসন সম্পর্কে জিজ্ঞাসা করেছিলেন এবং তারা তার কাছে এটি বর্ণনা করেছিলেন এবং মালিক এতে খুব খুশি হয়েছিল কারণ সেই সময়ে আব্বাসীয়রা এমনভাবে শাসন করেনি যা সম্মত ছিল। সুতরাং, ইমাম মালেক সেই ব্যক্তিকে বললেন যে তাকে বলেছিল, 'আমরা আল্লাহর কাছে প্রার্থনা করি যেন তিনি আমাদের পবিত্র সীমানাকে আপনার শাসন দ্বারা আলোকিত করেন।' এটি আল-আন্দালুসের শাসকের কাছে প্রেরণ করা হয়েছিল, যিনি ইতিমধ্যেই মালিকের জ্ঞান, শ্রেষ্ঠত্ব এবং তাকওয়া সম্পর্কে জানতেন; তাই তিনি জনগণকে তার মাযহাব গ্রহণ করার জন্য নেতৃত্ব দেন এবং আল-আওযাইয়ের মাযহাব ত্যাগ করার নির্দেশ দেন। পরবর্তীতে, মরক্কো এবং পশ্চিমের রাজারা একমত হন যে শুধুমাত্র ইবনুল কাসিম আল-উতাকি (মালিকের একজন বিখ্যাত ছাত্র) এর পছন্দ অনুযায়ী নিয়ম ও কাজ হওয়া উচিত।  
সিরিয়ায়, আল-আওজাইয়ের মাযহাব দশম শতাব্দী পর্যন্ত চিন্তার প্রধান মাযহাব ছিল, যখন শাফিয়ী মাযহাবের আবু জারাহ মুহাম্মদ ইবনে উসমান দামেস্কের বিচারক নিযুক্ত হন। আবু জারাহ "মুখতাসার আল-মুজানি" (শাফিয়ি ফিকহের মূল বিষয়) বইটি মুখস্থ করা যেকোনো ছাত্রকে ১০০ দিনার পুরস্কার দেওয়ার অনুশীলন শুরু করেছিলেন। স্বাভাবিকভাবেই, এই অনুশীলনের ফলে সিরিয়ায় শাফেয়ী মাযহাব দ্রুত ছড়িয়ে পড়ে, যতক্ষণ না আল-আওজাইয়ের কোনো অনুসারী ১১ শতক পর্যন্ত অবশিষ্ট ছিল না। দ্বিতীয় কারণটি ছিল কারণ তিনি তার প্রধান ছাত্র আম্মার ইবনে সাইফকে তার সমস্ত কাজ ধ্বংস ও পুড়িয়ে ফেলার নির্দেশ দিয়েছিলেন।
অষ্টপ্রহরী

অষ্টপ্রহরী একটি হিন্দু ধর্মীয় অনুষ্ঠান যা ৮টি প্রহরের জন্য সম্পাদিত হয়, সম্মিলিতভাবে ভগবান কৃষ্ণের ভক্তিমূলক স্তুতিতে।
ভক্তরা (হরে কৃষ্ণ হরে কৃষ্ণ প্রভু নিত্যানন্দ, হরে রাম হরে রাম শ্রীরাধে গোবিন্দ সহ) একটি নির্দিষ্ট স্থানে নির্দিষ্ট যন্ত্রের সাহায্যে নির্দিষ্ট দিনে কোনো বিরতি ছাড়াই অবিরাম চব্বিশ ঘণ্টা ধরে ভগবানের নাম জপ করে। এটি প্রধানত ভারতের ওড়িশা ও পশ্চিমবঙ্গ রাজ্যে সঞ্চালিত হয়।
অনুপলব্ধি
আনালিসা ককরেন

আনালিসা ককরেন (; জন্ম: ২১ জুন, ১৯৯৬) একজন মার্কিন অভিনেত্রী। তিনি প্রথম টেলিভিশন চলচ্চিত্র "দ্য ব্রাইড হি বট অনলাইন"-এ (২০১৫) পর্দায় প্রথমবারের মতো পদার্পণ করেন। তিনি নেটফ্লিক্স ওয়েবমঞ্চের ধারাবাহিক কোবরা কাইয়ে (২০১৮-বর্তমান) ইয়াসমিনের পুনরাবৃত্ত ভূমিকা এবং সমালোচকদের দ্বারা প্রশংসিত পিকক ওয়েবমঞ্চের ধারাবাহিক "ওয়ান অব আস ইজ লাইং"-এ (২০২১-২০২২) অ্যাডি প্রেন্টিসের ভূমিকার জন্য পরিচিত।
ককরেনের জন্ম এবং বেড়ে ওঠা মার্কিন যুক্তরাষ্ট্রের ওয়াশিংটন অঙ্গরাজ্যে। মার্কিন যুক্তরাষ্ট্রে যাওয়ার আগে তিনি ভারতের পুনে শহরে ১০ বছর বসবাস করেছিলেন। তিনি লস এঞ্জেলেস শহরে লয়োলা মেরিমাউন্ট বিশ্ববিদ্যালয় পড়েন।
অনুপলব্ধি

অনুপলব্ধি () মানে 'অ-স্বীকৃতি', 'অ-উপলব্ধি'। এই শব্দটি অ-উপলব্ধির প্রমাণকে বোঝায় যা নেতিবাচক তথ্যের উপস্থাপনামূলক জ্ঞান নিয়ে গঠিত।
অনুপলব্ধি বা অভাবপ্রমাণ হলো কোনো জিনিসের অ-অস্তিত্বের উপলব্ধির জন্য কুমারীল ভট্ট স্বীকৃত অ-বোধের প্রামাণ। তিনি মনে করেন যে ইন্দ্রিয়ের দ্বারা কোনো বস্তুর অ-অস্তিত্ব উপলব্ধি করা যায় না কারণ অস্তিত্বকে উপলব্ধি করার জন্য ইন্দ্রিয়ের সংস্পর্শে আসতে পারে এমন কিছুই নেই।
পূর্ব-মীমাংসার ভট্ট দর্শন এবং অদ্বৈত বেদান্ত দর্শনের পদ্ধতি অনুসারে, অনুপলব্ধি হল অনুপস্থিতিকে ধরার উপায়; এটিকে জ্ঞানের মাধ্যম হিসাবে বিবেচনা করা হয়, অন্য পাঁচটি হল – প্রত্যক্ষ (উপলব্ধি), অনুমান  (অন্বীক্ষা), শব্দ (সাক্ষ্য), উপমাণ (তুলনা) এবং  অর্থপত্তি (অবস্থান)। তার বিভিন্ন আকারে অস্বীকার বা অ-অস্তিত্বের উপলব্ধিও বৈশিষ্ট্যের সম্পর্কের কারণে।
ইতিবাচক (সদরূপ) বা নেতিবাচক (অসদরূপ) সম্পর্কের মধ্যে সমস্ত জিনিস স্থানগুলিতে বিদ্যমান, এবং এটি কেবলমাত্র পূর্বের ক্ষেত্রে ইন্দ্রিয়ের সংস্পর্শে আসে, যদিও পরবর্তী ক্ষেত্রে নেতিবাচক অস্তিত্বের উপলব্ধি শুধুমাত্র মনের গতিবিধি, পৃথক প্রমাণ – অনুপলব্ধি দ্বারা করা যেতে পারে।
অ-অস্তিত্বের পরোক্ষ জ্ঞান অন্য উপায়ে অর্জন করা যেতে পারে কিন্তু উপলব্ধিযোগ্য বস্তুর অ-অস্তিত্ব এবং তাদের গুণাবলী সম্পর্কে প্রত্যক্ষ জ্ঞান শুধুমাত্র এই ধরনের প্রমাণ দ্বারা পাওয়া যায় যা অনুমান নয়।
অনুপলব্ধির চারটি সত্যতা রয়েছে যা শনাক্ত করা হয়েছে, সেগুলি হল – ক) করণ-অনুপলব্ধি বা 'কারণগত অবস্থার অ-উপলব্ধি', খ) ব্যাপক-অনুপলব্ধি বা 'ব্যবহারকারীর অ-উপলব্ধি', গ) স্বভাব-অনুপলব্ধি অথবা 'নিজের উপস্থিতির অনুধাবন', এবং ঘ) বিরুদ্ধ-অনুপলব্ধি বা 'বিরোধীদের অ-ধারণা'। উপলব্ধিযোগ্য (যোগ) অনুষঙ্গের (উপাধি) অভাব অনুধাবনযোগ্য (যোগ-অনুপলব্ধি) এর অ-উপলব্ধির মাধ্যমে জানা যায় এবং অনুধাবনযোগ্য অনুষঙ্গের অভাব যা অনুষঙ্গ বলে মনে করা হয় তা দেখিয়ে জানা যায়।
প্রভাকর ও বিশিষ্টাদ্বৈতের অনুসারীরা অনুপলব্ধিকে একটি পৃথক পরমাণ হিসেবে গ্রহণ করেন না কারণ একই ইন্দ্রিয় অঙ্গ যা কোনো সত্তাকে উপলব্ধি করে তার অভাব বা অস্তিত্বকেও উপলব্ধি করতে পারে।
বৌদ্ধ দার্শনিক ধর্মকীর্তির মতে, অনুপলব্ধি হল নেতিবাচক ভবিষ্যদ্বাণীর ইতিবাচক বক্তব্য, এবং এটি অনুমানের অনুরূপ।
পূজা ঘাটকার

পূজা ঘাটকার (জন্ম ১৯৮৯) হলেন একজন ভারতীয় পেশাদার ক্রীড়া শুটার । তিনি মহিলাদের ১০ মিটার এয়ার রাইফেল ইভেন্টে প্রতিদ্বন্দ্বিতা করেন।
পূজা ২০১৩ সালে দিল্লিতে সিনিয়র ন্যাশনাল চ্যাম্পিয়নশিপে ১০ মিটার এয়ার রাইফেল ইভেন্টে প্রতিদ্বন্দ্বিতা করেছিলেন এবং একটি স্বর্ণপদক জিতেছিলেন। তিনি পরের বছর কুয়েত সিটিতে ২০১৪ সালে, এশিয়ান চ্যাম্পিয়নশিপে সোনা জিতেছিলেন। তিনি যোগ্যতা নির্ণায়ক রাউন্ডে ৪১৩.১ পয়েন্ট স্কোর করেছিলেন। এরপর তিনি ফাইনালে ২০৮.৮ পয়েন্ট স্কোর করেন, যেখানে চীনের ডু বেজ করেছিলেন ২০৭.২ পয়েন্ট এবং পূজা সোনা জেতেন।
২০১৬ রিও অলিম্পিকে খেলার যোগ্যতা অর্জনের জন্য পূজা নতুন দিল্লিতে এশিয়ান অলিম্পিক বাছাইপর্বের প্রতিযোগিতায় অংশ নিয়েছিলেন। ফাইনালে ৮.৮ পয়েন্টে গুলি হিট করে তিনি ভারতে তাঁর সহ শুটার অয়নিকা পলের কাছে হেরে যান এবং ব্রোঞ্জ জেতেন। ২০১৭ সালে তাঁর প্রথম বড় আন্তর্জাতিক জয় আসে যখন তিনি ২০১৭ নতুন দিল্লি বিশ্বকাপে ব্রোঞ্জ জিতেছিলেন। তিনি যোগ্যতা নির্ণায়ক রাউন্ডে ৪১৮.০ পয়েন্ট স্কোর করে দ্বিতীয় স্থানে পৌঁছে ফাইনালে প্রবেশ করেন। ফাইনালে, তাঁর শ্যুটিং সরঞ্জামে ত্রুটি দেখা গিয়েছিল। তিনি ২২৮.৮ পয়েন্টই করতে পেরেছিলেন। তিনি চীনের ডং লিজির পেছনে শেষ করেন এবং বিজয় মঞ্চে জায়গা করে নেন। তাঁর সবচেয়ে বড় জয়ের কিছু মুহূর্ত পরে, শুটার পূজা তাঁর সাফল্যের কৃতিত্ব দেন অভিজ্ঞ গগন নারাংকে এবং বলেছিলেন যে গগন তাঁর ক্রীড়া জীবন গঠনে একটি প্রধান ভূমিকা পালন করেছিলেন।
মৌরিতানিয়ায় ইসলাম

মৌরিতানিয়ায় ইসলাম প্রধান ও রাষ্ট্রীয় ধর্ম। দেশটির ৯৯.৯% মুসলিম এবং কার্যত প্রায় সকল মৌরিতানীয়ই সুন্নি ইসলামের অনুসারী। তারা চারটি সুন্নি আইনের মধ্যে মালিকি মাযহাবের অনুসরণ করে। ১৯৬০ সালে স্বাধীনতা লাভের পর থেকেই মৌরিতানিয়া একটি ইসলামি প্রজাতন্ত্র হিসেবে আত্মপ্রকাশ করে। ১৯৮৫ সালের সাংবিধানিক সনদ ইসলামকে দেশের রাষ্ট্রধর্ম এবং শরিয়াকে তার আইনের উৎস ঘোষণা করে।
উমাইয়ারা ছিল প্রথম আরব মুসলমান, যারা মৌরিতানিয়ায় প্রবেশ করে। ইসলামী বিজয়ের সময়, তারা মৌরিতানিয়ায় অনুপ্রবেশ করেছিল এবং ৭ম শতাব্দীর শেষের দিকে এই অঞ্চলে অবস্থান করেছিল। মৌরিতানিয়ার অনেক আমাজিগ উপজাতি আরবদের আগমনে মালির গাও অঞ্চলে পালিয়ে যায়।
ঊনবিংশ শতাব্দী পর্যন্ত ধারাগুলো (সুফিবাদ ও তরিকা) গুরুত্ব পায়নি, যখন সেগুলো আত্মীয়তার সীমার বাইরে পরিচয় ও আনুগত্যকে প্রসারিত করার জন্য ধর্মকে একটি শক্তি হিসেবে গড়ে তোলার চেষ্টা করেছিল। ফরাসি প্রশাসন কর্তৃক এলাকায় আনিত আপেক্ষিক শান্তি এবং ঔপনিবেশিক শাসনের ক্রমবর্ধমান অসন্তোষ ধারাগুলো শক্তি ও প্রভাবের দ্রুত বৃদ্ধিতে অবদান রাখে। সাম্প্রতিক দশকগুলোতে, এই সম্প্রদায়গুলো উপজাতিবাদের বিরোধিতা করে আসছে এবং জাতীয়তাবাদী অনুভূতির বিকাশে একটি অপরিহার্য উপাদান হয়ে উঠেছে। যেহেতু পশ্চিম আফ্রিকায় আহমদীয়া ইসলামী আন্দোলনের একটি বড় উপস্থিতি রয়েছে, আফ্রিকান মুসলিম কংগ্রেস ১৯৭৬ সালে মৌরিতানিয়ায় বৈঠক করে আফ্রিকান দেশগুলোকে আহমাদী মুসলমানদের ধর্মত্যাগী হিসাবে গণ্য করার আহ্বান জানায়, যদিও সাফল্য ছিল সামান্য।
১৯৮০-এর দশকে, দুটি ধারা (তরিকা), কাদেরিয়াহ এবং তিজানিয়াহ, মৌরিতানিয়ায় প্রায় সমস্ত তরিকা সদস্যতার জন্য দায়ী। কাদেরিয়াহ এবং তিজানিয়াহ মূলত সমান্তরাল "পদ্ধতি" ছিল, তবে প্রাথমিকভাবে তাদের লিটানি পাঠ করার পদ্ধতিতে পার্থক্য ছিল। তাদের ইসলামী মতবাদ এবং ধর্মীয় বাধ্যবাধকতা ছিল মূলত একই রকম। দুটি ছোট ধারাও বিদ্যমান ছিল - শাদিলিয়াহ, তাগান্ট অঞ্চলের বুমদেইতে কেন্দ্রীভূত, এবং গৌদফিয়া, তাগান্ট, আদরার, হোদ এচ চারগুই এবং হোদ এল গারবি অঞ্চলে পাওয়া যায়।
আফ্রিকায় ইসলাম পশ্চিম ও দক্ষিণ অভিমুখে দিকে ছড়িয়ে পড়ার সাথে সাথে আদিবাসী ধর্মীয় ব্যবস্থার বিভিন্ন উপাদান এটির সাথে মিশে যায় এবং তারপর কঠোরভাবে ইসলামিক বিশ্বাসকে পরিবর্তিত করে। উদাহরণ স্বরূপ, মৌরিতানিয়ার ইসলামি ঐতিহ্য বিভিন্ন ধরনের আত্মা এবং অতিপ্রাকৃত সত্তাকে অন্তর্ভুক্ত করতে শুরু করেছে, যেখানে আল্লাহকে একমাত্র ঈশ্বর হিসেবে স্বীকৃতি দেওয়া হয়েছে। মৌরিতানিয়ার মুসলমানরা প্রাক-ইসলামিক বিশ্বাস থেকে ইসলামি ভাবধারায় রূপান্তরিত বিভিন্ন ছোটখাটো ভাবধারায় বিশ্বাস করে।
আল শাবাব ফুটবল ক্লাব (রিয়াদ)

আল শাবাব ফুটবল ক্লাব (, ; সাধারণত আল শাবাব এফসি এবং সংক্ষেপে আল শাবাব নামে পরিচিত) হচ্ছে রিয়াদ ভিত্তিক একটি সৌদি পেশাদার ফুটবল ক্লাব। এই ক্লাবটি বর্তমানে সৌদি আরবের শীর্ষ স্তরের ফুটবল লিগ সৌদি পেশাদার লিগে প্রতিযোগিতা করে। এই ক্লাবটি ১৯৪৭ সালে তারিখে প্রতিষ্ঠিত হয়েছে। ১৫,০০০ ধারণক্ষমতাবিশিষ্ট প্রিন্স ফয়সাল বিন ফাহদ স্টেডিয়ামে "আল লাইস" নামে পরিচিত ক্লাবটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন স্পেনীয় সাবেক ফুটবল খেলোয়াড় ভিসেন্তে মোরেনো এবং সভাপতির দায়িত্ব পালন করছেন খালিদ আল বালতান। বর্তমানে আর্জেন্টিনীয় মধ্যমাঠের খেলোয়াড় এভার বানেগা এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, আল শাবাব এপর্যন্ত ১৩টি শিরোপা জয়লাভ করেছে; যার মধ্যে ছয়টি সৌদি পেশাদার লিগ, তিনটি সৌদি কিংস কাপ এবং তিনটি সৌদি ক্রাউন প্রিন্স কাপ শিরোপা রয়েছে। অন্যদিকে, আন্তর্জাতিক প্রতিযোগিতায়, এপর্যন্ত ১২টি শিরোপা জয়লাভ করেছে; যার মধ্যে একটি এশিয়ান কাপ উইনার্স কাপ, দুইটি আরব চ্যাম্পিয়নস লিগ এবং দুইটি আরব সুপার কাপ শিরোপা রয়েছে। হাসান মুয়াথ ফাল্লাতাহ, আহমদ ইব্রাহিম উতাইফ, ওয়ালিদ আব্দুল্লাহ, নাসির আল শামরানি এবং ক্রিস্তিয়ান গুয়াঙ্কার মতো খেলোয়াড়গণ আল শাবাবের জার্সি গায়ে মাঠ কাঁপিয়েছেন।
ক্লাব প্রতিষ্ঠার প্রায় ২৭ বছর পর, ১৯৭৪–৭৫ মৌসুমে আল শাবাব প্রথমবারের মতো সৌদি আরবের পেশাদার ফুটবলের শীর্ষ স্তর সৌদি ক্যাটাগরাইজেশন লিগে অংশগ্রহণ করতে সক্ষম হয়েছিল। ১৯৭৪ সালের সালের ২৪শে অক্টোবর তারিখে, সৌদি ক্যাটাগরাইজেশন লিগে ক্লাব ইতিহাসে নিজেদের প্রথম ম্যাচে আল শাবাব আল নাসরের সাথে ১–১ গোলে ড্র করেছিল। ১৯৭৪–৭৫ সৌদি ক্যাটাগরাইজেশন লিগে আল শাবাব ৮টি জয় এবং ৩টি ড্রয়ে সর্বমোট ১৯ পয়েন্ট অর্জন করে পয়েন্ট তালিকায় ৩য় স্থান অর্জন করেছিল।
আল শাবাব ২০০৫–০৬ এএফসি চ্যাম্পিয়নস লিগে অংশগ্রহণ করার মাধ্যমে প্রথমবারের মতো এএফসি চ্যাম্পিয়নস লিগে অংশগ্রহণ করেছে। ২০০৫ সালের ৯ই মার্চ তারিখে, ইরানী ক্লাব সেপাহানের বিরুদ্ধে মুখোমুখি হওয়ার মাধ্যমে আল শাবাব উক্ত প্রতিযোগিতায় অভিষেক করেছে; বাদশাহ ফাহাদ আন্তর্জাতিক স্টেডিয়ামে অনুষ্ঠিত উক্ত ম্যাচ ১–১ গোলে ড্র হয়েছিল। উক্ত মৌসুমের গ্রুপ পর্বে আল শাবাব ৬ ম্যাচে তিন জয় এবং এক ড্রয়ে ১০ পয়েন্ট অর্জন করে পয়েন্ট তালিকায় তৃতীয় স্থান অধিকার করে আসর হতে বিদায় নিয়েছিল।
প্রভাকর

প্রভাকর কেরালার মীমাংসা ঐতিহ্যের একজন ভারতীয় দার্শনিক-ব্যাকরণবিদ ছিলেন।
তার প্রধান কাজ হল শবরের ভাস্যের উপমন্তব্য, এটি নিজেই জৈমিনির পূর্বমাংস সূত্রের একটি ভাষ্য। অন্যান্য কাজ হল ব্রহতী ও বিভারণ। শবরের পাঠ্যের ব্যাখ্যায় প্রভাকর ও কুমারীল ভট্টের মধ্যে পার্থক্যের ফলে দুটি মীমাংসা উপ-দর্শন, প্রভাকর ও ভট্ট দ্বারা সৃষ্টি।
পরিক্রিয়াদি গবেষণাবিদ্যা

পরিক্রিয়াদি গবেষণাবিদ্যা বলতে কোনও বাণিজ্যিক, শিল্প, সামরিক বা সরকারি প্রতিষ্ঠানের মানুষ, যন্ত্রপাতি, উপাদান, সময় ও অর্থের সাথে সংশ্লিষ্ট জটিল ব্যবস্থাগুলির কার্যক্রম বা পরিক্রিয়াদি (operations) পরিচালনা ও ব্যবস্থাপনায় উদ্ভূত বিভিন্ন সিদ্ধান্ত গ্রহণমূলক সমস্যাগুলিকে শনাক্ত করে নৈর্ব্যক্তিকভাবে সেগুলির কাম্যতম বা প্রায়-কাম্যতম সমাধান নির্ণয় ও সুপারিশ করার উদ্দেশ্যে পর্যবেক্ষণ ও পরীক্ষানিরীক্ষা থেকে প্রাপ্ত পরিমাণবাচক উপাত্তের উপরে ফলিত গণিত, পরিসংখ্যান ও বিজ্ঞানের বিভিন্ন বিশ্লেষণী পদ্ধতি প্রণালীবদ্ধভাবে প্রয়োগ করার বিদ্যাকে বোঝায়। এটিতে কোনও জটিল সমস্যা সমাধানের সাথে সংশ্লিষ্ট বহুসংখ্যক চলরাশি ও এগুলির উপর প্রযুক্ত বহুসংখ্যক বাধাকে বিশ্লেষণ করা হয়। বিশ্লেষণী পদ্ধতিগুলির মধ্যে পরিগণক যন্ত্র তথা কম্পিউটারের সাহায্যে দৈব প্রতিমান নির্মাণ, পরিগণকীয় ছদ্মায়ন, নিয়ন্ত্রণ তত্ত্ব, রৈখিক কাম্যতমকরণ, সিদ্ধান্ত বিশ্লেষণ, সংকটজনক পথ বিশ্লেষণ, অপেক্ষমাণ সারি তত্ত্ব, ক্রীড়া তত্ত্ব, জটিল ব্যবস্থাদি বিশ্লেষণ, জটিল ব্যবস্থাদি তত্ত্ব, তথ্য তত্ত্ব, ব্যষ্টিক অর্থনীতি ও অর্থমিতির বিভিন্ন পদ্ধতি, ইত্যাদি উল্লেখ্য। প্রায়শই এটিতে কোনও বাস্তব বিশ্বের লক্ষ্যের চরমসীমাস্থ মানগুলি (সর্বোচ্চ মুনাফা, সাফল্য বা উৎপাদনে কিংবা সর্বনিম্ন ক্ষতি, ঝুঁকি বা ব্যয়) নির্ণয় করা হয়। পরিক্রিয়াদি গবেষণাবিদ্যার লক্ষ্য হল কোনও প্রতিষ্ঠানের পরিচালকদেরকে প্রদত্ত দৈব ও পরিবর্তনশীল পরিস্থিতির প্রেক্ষিতে প্রতিষ্ঠানের কার্যক্রম যথাসর্বোচ্চ কার্যকর করার লক্ষ্যে বিকল্পগুলির মধ্য থেকে যথাসর্বোচ্চ সঠিক বা কাম্যতম সিদ্ধান্ত গ্রহণের বৈজ্ঞানিক, যুক্তিসঙ্গত ও বস্তুনিষ্ঠ ভিত্তি প্রদান করা। পরিক্রিয়াদি গবেষণাবিদ্যা বহু বিভিন্ন ক্ষেত্রে প্রয়োগ করা হতে পারে, যেমন কাঁচামাল সংগ্রহ, উৎপাদন ব্যবস্থাপনা, পরিবহন, পণ্য বিপণন, পণ্য বিতরণ, পণ্যদ্রব্য স্থানান্তর (লজিস্টিকস), কৃষি (কাম্যতম ভূমি ও পানি সম্পদ বিতরণ), অর্থসংস্থান, মানব সম্পদ ব্যবস্থাপনা, গবেষণা ও বিকাশ, শিল্প, হিসাবরক্ষণ, ইত্যাদি।
দ্বিতীয় বিশ্বযুদ্ধের সময় যুক্তরাজ্যে সামরিক কার্যক্রম বা অভিযানের বিজ্ঞানসম্মত পরিকল্পনা ও ব্যবস্থাপনাকে নির্দেশ করতে পরিক্রিয়াদি গবেষণাবিদ্যার ইংরেজি পরিভাষা "অপারেশনাল রিসার্চ" (মার্কিন ইংরেজিতে "অপারেশনস রিসার্চ") কথাটি প্রথম ব্যবহার করা হয়। উচ্চশিক্ষায়তনিক ক্ষেত্র থেকে আগত গণিতবিদ, পরিসংখ্যানবিদ, ভৌত বিজ্ঞানী ও সামাজিক বিজ্ঞানীর একটি দল এই গবেষণাগুলি সম্পাদন করেছিলেন। মূলত যুদ্ধক্ষেত্রে কোনও অস্ত্র কীভাবে কাম্যতমভাবে বা সর্বোচ্চ সন্তোষজনকভাবে ব্যবহার করা যায়, সে ব্যাপারটির বিজ্ঞানসম্মত গবেষণা করতে গিয়ে এই আন্তঃশাস্ত্রীয় ক্ষেত্রটির জন্ম হয়। ২য় বিশ্বযুদ্ধের পরে মূলত মার্কিন যুক্তরাষ্ট্র ও যুক্তরাজ্যে সামরিক ক্ষেত্রে বিজ্ঞানের প্রয়োগের ব্যাপক প্রসার ঘটলে এই ক্ষেত্রটির বিকাশ ঘটে। ১৯৫০-এর দশকে পরিক্রিয়াদি গবেষণাবিদ্যার জ্ঞান ব্যবসায়িক ও শিল্প প্রতিষ্ঠান ব্যবস্থাপনা ও বেসামরিক সরকারী নীতি প্রণয়নের মতো ক্ষেত্রগুলিতে প্রয়োগ করা শুরু হয়। এভাবে পরিক্রিয়াদি গবেষণাবিদ্যার মাধ্যমে উচ্চশিক্ষায়তনিক প্রাকৃতিক বিজ্ঞানের তত্ত্বগুলির সাথে বিভিন্ন সামাজিক ঘটনাবলির মেলবন্ধন ঘটানো হয়। পরিক্রিয়াদি গবেষণাবিদ্যাকে তাই যেমন একদিকে গাণিতিক বিজ্ঞানসমূহের একটি শাখা হিসেবে গণ্য করা হয়, তেমনি এটিকে কদাচিৎ "ব্যবস্থাপনা বিজ্ঞান" নামক সমার্থক পরিভাষা দিয়ে নির্দেশ করা হয়।
ছাদবিহীন পুরাতন ইমারত

ছাদবিহীন পুরাতন ইমারত বা ছাদবিহীন পুরাতন ইমারত (রোয়াইলবাড়ী) নেত্রকোণা জেলার কেন্দুয়া উপজেলায় অবস্থিত একটি প্রাচীন ইমারত ও বাংলাদেশের সংরক্ষিত প্রত্নস্থল। এটি রোয়াইলবাড়ি দূর্গের ভেতর অবস্থিত।
প্রত্যক্ষ (ধর্মীয় দর্শন)

প্রত্যক্ষ (), হিন্দুধর্মে জ্ঞানের তিনটি প্রধান উপায়ের মধ্যে একটি, এর অর্থ যা চোখের সামনে উপস্থিত, স্পষ্ট, স্বতন্ত্র ও স্পষ্ট।
প্রত্যক্ষ ছয়টি প্রমাণের একটি। ন্যায় দর্শন শুধু প্রত্যক্ষ, অনুমান, শব্দ ও উপমাণ কে প্রমাণ হিসেবে স্বীকৃতি দেয়। সাংখ্য দর্শন উপমাণকে প্রমাণ হিসেবে স্বীকৃতি দেয় না। এই চারটি সহায়িকা যা বিষয়গুলিকে আলোকিত করতে সাহায্য করে, বেদান্ত ও মীমাংসা অনুপলব্ধি ও অর্থপত্তিকে বৈধ প্রমাণ হিসাবে যোগ করে।
প্রত্যক্ষ এর আক্ষরিক অর্থ যা চোখে উপলব্ধিযোগ্য বা দৃশ্যমান, সাধারণ ব্যবহারে উপস্থিত থাকা বোঝায়, চোখের সামনে উপস্থিত অর্থাৎ দৃষ্টিসীমার মধ্যে, যে কোনো ইন্দ্রিয় অঙ্গ দ্বারা উপলব্ধিযোগ্য, স্বতন্ত্র, স্পষ্ট, তাৎক্ষণিক, প্রকাশ, দেহগত।
প্রত্যক্ষ বলতে বোঝায় উপলব্ধির অনুষদ যার সাথে যুক্ত চিন্তা, কল্পনা ও ইচ্ছা, যা চারটি একসাথে চেতস (চেতনা) হিসাবে মনস (মন) কে আলোকিত করে, ব্যক্তির সাধারণ মানসিক সরঞ্জাম ও চেতনা দেয়। চার ধরনের বৈধ উপলব্ধি রয়েছে – ইন্দ্রিয় প্রত্যক্ষ বা ইন্দ্রিয় উপলব্ধি; মনস প্রত্যক্ষ বা মানসিক উপলব্ধি; স্ববেদনা প্রত্যক্ষ বা আত্ম-চেতনা; এবং যোগ প্রত্যক্ষ বা অতি সাধারণ অন্তর্দৃষ্টি। ইন্দ্রিয় উপলব্ধিতে, যা অনির্দিষ্ট উপলব্ধি  চিত্তশক্তি (বুদ্ধি-শক্তি) ইন্দ্রিয়ের স্তর হিসাবে কাজ করে। মানসিক উপলব্ধি দেখা দেয় যখন চিত্তশক্তি, বুদ্ধির সাহায্যে, ইন্দ্রিয়ের বস্তুর উপর প্রতিফলিত হয় এবং এটি নির্দিষ্ট উপলব্ধি। আত্ম-চেতনার উদ্ভব হয় যখন, তত্ত্ব বা পঞ্চকোষ দ্বারা পরিচালিত, রাগ (সংযুক্তি), বিদ্যা (জ্ঞান), নিয়তি (বস্তুর ক্রম), কাল (সময়) এবং কল্প (উপাদান) এবং আনন্দ ও বেদনা জ্ঞানের বস্তু হয়ে ওঠে চিত, নিজের বুদ্ধি। অশুদ্ধতা অপসারণের পর অষ্ট-গুণ যোগ-শৃঙ্খলা অনুশীলনের মাধ্যমে বুদ্ধিমান-আত্মকে আবৃত করে অতি সাধারণ অন্তর্দৃষ্টি অর্জিত হয়।
প্রত্যক্ষ জ্ঞান জাগতিক প্রত্যক্ষ এবং অতীন্দ্রিয় প্রত্যক্ষের মাধ্যমে লাভ করা যায়। অতীন্দ্রিয় প্রত্যক্ষ সামান্য, লক্ষণ, জ্ঞান লক্ষণ এবং  যোগে বিভক্ত। প্রত্যক্ষ সবিকল্প, নির্বিকল্প  ও প্রতিবিদ্যায় বিভক্ত। প্রত্যক্ষ জ্ঞান স্বজ্ঞাত প্রকৃতিতে ও যোগে, এবং বেদান্ত অপরোক্ষানুভূতি নামেও পরিচিত।
শ্রিয়াঙ্কা সদাঙ্গী

শ্রিয়াঙ্কা সদাঙ্গী (জন্ম ১৯৯৫) হলেন একজন ভারতীয় শুটার। তিনি জাতীয় ও আন্তর্জাতিক স্তরে যথাক্রমে তাঁর রাজ্য এবং ভারতের প্রতিনিধিত্ব করেছেন।
শ্রিয়াঙ্কা ১৯৯৫ সালে সম্বলপুরে জন্মগ্রহণ করেন। তাঁর বাবা ও মায়ের নাম যথাক্রমে সুধা সদাঙ্গী এবং শিতাংসু সদাঙ্গী। তাঁর বাবা ভারতীয় সেনাবাহিনীতে চাকরি করতেন, তাই তিনি বড় হওয়ার সময় বাবার চাকরিসূত্রে ভারতের অনেক শহরে ঘুরেছেন।
শ্রিয়াঙ্কা বসন্ত কুঞ্জের দিল্লি পাবলিক স্কুলে তাঁর স্কুলের পড়াশোনা শেষ করেন। তিনি পুনের গগন নারাং একাডেমিতে প্রশিক্ষণ ও অনুশীলন করেন। তিনি তেল ও প্রাকৃতিক গ্যাস কর্পোরেশন লিমিটেড থেকে বৃত্তিও পেয়েছিলেন। তিনি কেআইআইটি স্কুল অফ ম্যানেজমেন্টে এমবিএ প্রোগ্রামে যোগদান করেছিলেন, কেআইআইটি জুলাই ২০১৮ সালে বিশ্ববিদ্যালয় হিসাবে বিবেচিত হয়েছিল এবং বর্তমানে তিনি সেখানে পড়াশুনা করেন।
২০১০ সালে, শ্রিয়াঙ্কা জার্মানিতে বিশ্ব শ্যুটিং চ্যাম্পিয়নশিপে অংশ নিয়েছিলেন।
২০১১ সালের অক্টোবর মাসে, কুয়েতে আয়োজিত এশিয়ান এয়ারগান চ্যাম্পিয়নশিপে, শ্রিয়াঙ্কা একটি স্বর্ণপদক জিতেছিলেন। একই বছরের নভেম্বরে, তিনি ৫৫তম জাতীয় শ্যুটিং চ্যাম্পিয়নশিপের স্বতন্ত্র ইভেন্টে একটি রৌপ্য এবং দুটি ব্রোঞ্জ পদক জিতেছিলেন।
২০১২ সালের জানুয়ারী মাসে, শ্রিয়াঙ্কা দোহায় অনুষ্ঠিত ১২তম এশিয়ান চ্যাম্পিয়নশিপে ১০ মিটার এয়ার রাইফেল মহিলা বিভাগে রৌপ্য পদক অর্জন করেন। দোহাতে চ্যাম্পিয়নশিপে তিনি ৪০০-এর মধ্যে ৩৯৪ পয়েন্ট স্কোর করেছিলেন। এই কৃতিত্ব তাঁকে ভারতের ওড়িশা রাজ্যের সবচেয়ে সফল শুটারে পরিণত করেছে।
সেই বছরের সিনিয়র বিভাগে শ্রিয়াঙ্কার প্রথম কৃতিত্ব ছিল চীনের নানচাং শহরে ৫ম এশিয়ান সিনিয়র এয়ারগান শ্যুটিং চ্যাম্পিয়নশিপে রৌপ্য পদক। এটি ছিল একটি ১০-মিটার এয়ার রাইফেল ইভেন্ট।
২০১৪ সালে, শ্রিয়াঙ্কা স্পেনের গ্রানাডায় ৫১তম আইএসএসএফ ওয়ার্ল্ড শ্যুটিং চ্যাম্পিয়নশিপের জন্য ভারতীয় দলে নির্বাচিত হয়েছিলেন।
২০১৫ সালে, শ্রিয়াঙ্কা কুয়েতে ১০ মিটার এয়ার রাইফেল জুনিয়র মহিলা ইভেন্টে এশিয়ান শ্যুটিং চ্যাম্পিয়নশিপে রৌপ্য জিতেছিলেন।
২০১৬ সালে, তিনি ইরানের তেহরানে ৯ম এশিয়ান এয়ারগান চ্যাম্পিয়নশিপে, ১০ মিটার এয়ার রাইফেল শ্যুটিং ইভেন্টে রৌপ্য জিতেছিলেন। এটি ছিল চ্যাম্পিয়নশিপে পঞ্চম অবস্থান।
২০১৮ সালে, আন্তর্জাতিক শ্যুটিং চ্যাম্পিয়নশিপে জার্মানির শার্লিন বেনিশের সাথে একটি হাড্ডাহাড্ডি ম্যাচের পর শ্যুটঅফে গিয়ে শ্রিয়াঙ্কা মহিলাদের এয়ার রাইফেলে সোনা পেতে ব্যর্থ হন।
শ্রিয়াঙ্কা বিভিন্ন আন্তর্জাতিক ইভেন্টে ৩টি স্বর্ণ, ৬টি রৌপ্য এবং ৩টি ব্রোঞ্জ পদক জিতেছেন। এ ছাড়াও তাঁর কাছে অনেক জাতীয় পদক আছে।
২০১৪ সালে, তাঁর কৃতিত্বের স্বীকৃতি স্বরূপ তাঁকে একলব্য পুরস্কারে ভূষিত করা হয়েছিল, এটি ওড়িশার সবচেয়ে মর্যাদাপূর্ণ ক্রীড়া পুরস্কার।
আবু সায়াফ

আবু সায়াফ ( ) বা এএসজি (ASG ), যা আনুষ্ঠানিকভাবে আইএসের পূর্ব এশিয়া প্রদেশ নামেও পরিচিত, হলো একটি জিহাদি এবং জলদস্যু গোষ্ঠী, যারা সুন্নি ইসলামের ওয়াহাবি মতবাদ অনুসরণ করে। গোষ্ঠীটি ফিলিপাইনের দক্ষিণ-পশ্চিম অঞ্চলে জোলো এবং বাসিলান দ্বীপপুঞ্জের আশেপাশে সক্রিয় এবং এই গ্রুপটি মোরো প্রদেশকে স্বাধীন করার জন্য একটি বিদ্রোহের সাথে জড়িত। দলটির নাম আরবি আবু ( ) ও সায়াফ () শব্দ থেকে নেওয়া হয়েছে, যার অর্থ তলোয়ারধারী। 
১৯৮৯ সালে প্রতিষ্ঠার পর থেকে গ্রুপটি বোমা হামলা, অপহরণ, গুপ্তহত্যা চালিয়েছে। গ্রুপটির লক্ষ্য অপরাধমূলক উদ্দেশ্য ও আরো আদর্শিক অভিপ্রায়ের মধ্যে সময়ের সাথে সাথে পরিবর্তিত হয়েছে বলে মনে করা হয়। 
গোষ্ঠীটিকে অস্ট্রেলিয়া, ইন্দোনেশিয়া, সংযুক্ত আরব আমিরাত, মালয়েশিয়া, জাপান, ফিলিপাইন, কানাডা, যুক্তরাজ্য ও মার্কিন যুক্তরাষ্ট্র সন্ত্রাসী গোষ্ঠী হিসেবে মনোনীত করেছে। 
গোষ্ঠীটি আবদু রাজক আবু বকর জানজালানি দ্বারা প্রতিষ্ঠিত হয়েছিল এবং ১৯৯৮ সালে তার মৃত্যুর পর তার ছোট ভাই খাদাফি জানজালানি ২০০৬ সালে তার মৃত্যুর আগ পর্যন্ত নেতৃত্ব দিয়েছিলেন। ২০১৪ সালের জুলাইয়ে গোষ্ঠীর অন্যতম নেতা ইসনিলন হ্যাপিলন ইসলামিক স্টেটের (আইএস) নেতা আবু বকর আল-বাগদাদির প্রতি আনুগত্যের শপথ নেন। ২০১৪ সালের সেপ্টেম্বরে গ্রুপটি আইএসের নামে মুক্তিপণ আদায়ের জন্য লোকদের অপহরণ শুরু করে।
গনেমত সেখোঁ

গনেমত সেখোঁ (জন্ম ২৯শে নভেম্বর ২০০০) হলেন চণ্ডীগড়ের একজন ভারতীয় ক্রীড়া শুটার। তিনি স্কিট শ্যুটিংয়ে (লক্ষ্যবস্তু দুটি স্থির স্টেশন থেকে যান্ত্রিকভাবে উচ্চ গতিতে এবং বিভিন্ন কোণে বাতাসে উড়ে যায়) বিশেষ পারদর্শী। তিনি ২০২১ সালের মার্চ মাসে আইএসএসএফ শ্যুটিং বিশ্বকাপের মহিলাদের স্কিট ইভেন্টে ভারতের হয়ে একটি পদক জিতেছিলেন, স্কিট ইভেন্টে আইএসএসএফ বিশ্বকাপ পদক জয়ী তিনি প্রথম ভারতীয় মহিলা। তিনি ডান হাতি এবং ডান চোখ দিয়ে লক্ষ্যভেদে অধিক পারদর্শী।
গনেমত ২০০০ লালের ২৯শে নভেম্বর ভারতের কেন্দ্রশাসিত অঞ্চল চণ্ডীগড়ে জন্মগ্রহণ করেন। তিনি বিবেক হাই স্কুল থেকে পড়াশুনো করেছেন। তাঁর এক সম্পর্কিতভাই ভাই হলেন জাতীয় পর্যায়ের শুটার ইন্দ্রেশ্বর সিং। 
গনেমত ২০১৫ সালে তাঁর বাবা অমরিন্দর সিংয়ের পরামর্শক্রমে শ্যুটিং শুরু করেছিলেন, সেই সময় তাঁর বয়স ছিল ১৫। ২০১৬ সালে সুহলে আইএসএসএফ জুনিয়র বিশ্বকাপে তাঁর আন্তর্জাতিক অভিষেক হয়েছিল, সেখানে তিনি ৩৩তম স্থানে ছিলেন।
২০১৮ সালে, অস্ট্রেলিয়ার সিডনিতে জুনিয়র আইএসএসএফ বিশ্ব চ্যাম্পিয়নশিপে ব্রোঞ্জ জিতে তিনি প্রথম ভারতীয় মহিলা স্কিট শুটার হয়েছিলেন। তিনি ২০১৯ সালে এশিয়ান চ্যাম্পিয়নশিপে রৌপ্য পদক জিতেছিলেন। গনেমত নতুন দিল্লিতে ২০২১ আইএসএসএফ শ্যুটিং বিশ্বকাপ মহিলা স্কিট ইভেন্টে ব্রোঞ্জ জিতেছিলেন, মহিলাদের ইভেন্টে এটি ভারতের জন্য প্রথম পদক। 
২০২১ আইএসএসএফ জুনিয়র ওয়ার্ল্ড চ্যাম্পিয়নশিপে, গনেমত মহিলাদের স্কিট দল এবং ব্যক্তিগত ইভেন্টে যথাক্রমে স্বর্ণ এবং রৌপ্য জিতেছেন।
মেহতাব কৌর

মহারানি মেহতাব কৌর ( ১৭৮২ – ১৮১৩) ছিলেন শিখ সাম্রাজ্যের প্রতিষ্ঠাতা মহারাজা রঞ্জিত সিংয়ের প্রথম স্ত্রী। তিনি রঞ্জিতের স্বনামধন্য পুত্র মহারাজা শের সিং- এর মা ছিলেন, শের সিং ১৮৪১ থেকে ১৮৪৩ সাল অবধি তাঁর মৃত্যুর সময় পর্যন্ত শিখ সাম্রাজ্যের শাসক ছিলেন 
মেহতাব কৌর ছিলেন সাদা কৌর এবং গুরবকশ সিং কানহাইয়ার একমাত্র কন্যা। চার বছর বয়সে ছয় বছর বয়সী রঞ্জিত সিংয়ের সাথে তার বিবাহ হয়।
মেহতাব কৌর ছিলেন রঞ্জিত সিংয়ের স্ত্রীদের মধ্যে সবচেয়ে জ্যেষ্ঠ এবং ইতিহাসবিদ জিন-মেরি ল্যাফন্টের মতে, রঞ্জিত সিং -এর বিবাহিত স্ত্রীদের মধ্যে তিনিই একমাত্র মহারানী (উচ্চ রানী) উপাধি পেয়েছিলেন যখন তার অন্যান্য স্ত্রীরা রানী কেবল রানী উপাধি পেয়েছিলেন। তার মৃত্যুর পর, রঞ্জিতের দ্বিতীয় স্ত্রী এবং তার উত্তরাধিকারী মহারাজা খড়ক সিং-এর মাতা দাতার কৌর মহারানী উপাধি ধারণ করেছিলেন। তার মৃত্যুর পর উপাধিটি রঞ্জিতের সর্বকনিষ্ঠ বিধবা জিন্দ কৌরের কাছে চলে যায়, যিনি ১৮৪৩ সাল থেকে ১৮৪৬ সাল পর্যন্ত শিখ সাম্রাজ্যের (শের সিংয়ের মৃত্যুর পর) শাসনভার দেখতেন, তিনি মহারাজা দলীপ সিংয়ের মা ছিলেন। 
গুরবকশ সিং কানহাইয়া ( সন্ধু ) এবং তার স্ত্রী সাদা কৌর ধালিওয়ালের একমাত্র সন্তান মেহতাব কৌর ১৭৮২ সালে জন্মগ্রহণ করেন। তার জন্মের পর তার নাম রাখা হয়েছিল " মেহতাব " (مهتاب) যার অর্থ ফর্সি ভাষায় 'চাঁদের আলো' বা 'চাঁদের জাঁকজমক'। তার ফর্সা এবং পরিষ্কার বর্ণের কারণে তার এই নামকরন করা হয়। তার পিতা, গুরবক্ষ সিং, জয় সিং কানহাইয়া এর উত্তরাধিকারী ছিলেন, যিনি কানহাইয়া মিসলের প্রতিষ্ঠাতা এবং প্রধান ছিলেন। 
জয় সিং তার নাতনী মেহতাব কৌরকে মহা সিং এর ছেলে রঞ্জিত সিং এর সাথে বিয়ে দিতে রাজি হননি, কিন্তু তার বিধবা পুত্রবধূ সাদা কৌর তাকে রাজি করান। ১৭৮৯ সালে কানহাইয়া প্রধানের মৃত্যু হয়। একই বছর তরুণ মেহতাব কৌর এবং রঞ্জিত সিং বিবাহবন্ধনে আবদ্ধ হন। তাদের মুকলাওয়া ১৭৯৬ সালে ঘটেছিল। 
১৮০৪ সালে মেহতাব রঞ্জিত সিং-এর তার দ্বিতীয় পুত্র (এবং তার প্রথম সন্তান) জন্ম দেন। ঈশ্বরকে ( ঈশ্বর ) ধন্যবাদ জানিয়ে শিশুটির নাম রাখা হয় ইশার সিং । রাজকুমার মাত্র দেড় বছর বয়সে, অকালে মারা যান। মেহতাব কৌর ১৮০৭ সালে আবার গর্ভবতী হন এবং বাটালায় শের সিং এবং তারা সিং নামে যমজ পুত্রের জন্ম দেন। রঞ্জিত যখন তাদের জন্মের খবর পেয়েছিলেন তখন জাওয়ালামুখীর কাছে ছিলেন, তিনি সেখান থেকে স্বর্ণ মন্দিরে ধন্যবাদ জানাতে অমৃতসরে ছুটে যান। তার পুত্রদের জন্ম ব্যাপকভাবে উদযাপন করা হয়। রঞ্জিত লাহোরে ফিরে এসে পরোপকারে বিবিধ দান করেছিলেন এবং শহরটি কয়েক রাতের জন্য আলোকসজ্জায় সাজানো হয়েছিল। 
অসুস্থতায় ভোগার পর মেহতাব কৌর ১৮১৩ সালে মারা যান। তার মৃত্যুর সময়, রঞ্জিত সিং অমৃতসরে ছিলেন। রঞ্জিত সিং দাহ এবং অন্যান্য শোকপ্রকাশ অনুষ্ঠানে যাননি। কিন্তু এ বিষয়ের ফলে বাজে গুজব ছড়ায় ও পরে দেওয়ান মোখম চাঁদ মহারাজাকে সাদা কৌরের "ডেরায়" নিয়ে যান যেখানে তিনি শোক প্রকাশের পর অন্যান্য রীতিনীতি পালন করেছিলেন।